title: 2010 m. spalio 29 d. Tarybos sprendimas 2010/656/BUSP, kuriuo atnaujinamos ribojamosios priemonės Dramblio Kaulo Krantui

text:
30.10.2010

               LT

               Europos Sąjungos oficialusis leidinys

               L 285/28

         TARYBOS SPRENDIMAS 2010/656/BUSP
   2010 m. spalio 29 d.
   kuriuo atnaujinamos ribojamosios priemonės Dramblio Kaulo Krantui
   EUROPOS SĄJUNGOS TARYBA,
   atsižvelgdama į Europos Sąjungos sutartį, ypač į jos 29 straipsnį,
   kadangi:

               (1)

               2004 m. gruodžio 13 d. Taryba priėmė Bendrąją poziciją 2004/852/BUSP dėl ribojančių priemonių Dramblio Kaulo Krantui (1), siekdama įgyvendinti Jungtinių Tautų Saugumo Tarybos (toliau – JT ST) rezoliucija 1572 (2004) Dramblio Kaulo Krantui nustatytas priemones.

               (2)

               2006 m. sausio 23 d. Taryba priėmė Bendrąją poziciją 2006/30/BUSP (2), atnaujinančią ribojančias priemones, nustatytas Dramblio Kaulo Krantui, tolesniam dvylikos mėnesių laikotarpiui ir papildančią jas JT ST rezoliucijos 1643 (2005) 6 dalyje nustatytomis ribojančiomis priemonėmis.

               (3)

               JT ST rezoliucija 1842 (2008) atnaujinus ribojamąsias priemones Dramblio Kaulo Krantui, 2008 m. lapkričio 18 d. Taryba priėmė Bendrąją poziciją 2008/873/BUSP (3) kuria nuo 2008 m. lapkričio 1 d. toliau pratęsiamas ribojamųjų priemonių taikymas Dramblio Kaulo Krantui.

               (4)

               2010 m. spalio 15 d. Jungtinių Tautų Saugumo Taryba priėmė JT ST rezoliuciją 1946 (2010), kuria iki 2011 m. balandžio 30 d. pratęstas JT ST rezoliucija 1572 (2004) ir JT ST rezoliucijos 1643 (2005) 6 dalimi nustatytų priemonių taikymas Dramblio Kaulo Krantui ir kuria iš dalies pakeistos ribojamosios priemonės dėl ginklų.

               (5)

               Todėl ribojamąsias priemones Dramblio Kaulo Krantui reikėtų atnaujinti. Be to, kad JT ST rezoliucija 1946 (2010) nustatytos išimtys dėl ginklų embargo, reikia iš dalies pakeisti ribojamąsias priemones, kad būtų nustatytos išimtys dėl kitos įrangos, kurią Sąjunga įtraukė savarankiškai.

               (6)

               Sąjungos įgyvendinimo priemonės yra išdėstytos 2005 m. sausio 31 d. Tarybos reglamente (EB) Nr. 174/2005, nustatančiame su karine veikla susijusios pagalbos tiekimo į Dramblio Kaulo Krantą apribojimus (4), 2005 m. balandžio 12 d. Tarybos reglamente (EB) Nr. 560/2005, nustatančiame tam tikras konkrečias ribojančias priemones, taikytinas tam tikriems asmenims ir subjektams atsižvelgiant į padėtį Dramblio Kaulo Krante (5), ir 2002 m. gruodžio 20 d. Tarybos reglamente (EB) Nr. 2368/2002, įgyvendinančiame Kimberley proceso sertifikavimo schemą dėl tarptautinės prekybos neapdorotais deimantais (6),

         PRIĖMĖ ŠĮ SPRENDIMĄ:
   1 straipsnis
   1.   Draudžiamas visų rūšių ginklų ir su jais susijusių medžiagų, įskaitant šaunamuosius ginklus ir šaudmenis, karines transporto priemones ir įrangą, sukarintą įrangą bei pirmiau minėtiems ginklams ar įrangai skirtas atsargines dalis, o taip pat įrangos, kuri galėtų būti naudojama vidaus represijoms, pardavimas, tiekimas, perdavimas Dramblio Kaulo Krantui arba eksportavimas į jį, vykdomas valstybių narių piliečių arba iš valstybių narių teritorijos, arba naudojant laivus su valstybių narių vėliavomis arba valstybių narių orlaivius, nepriklausomai nuo to, ar valstybių narių teritorija yra tokių ginklų, su jais susijusių medžiagų ir įrangos kilmės vieta.
   2.   Taip pat draudžiama:

               a)

               fiziniams ar juridiniams asmenims, subjektams arba organizacijoms Dramblio Kaulo Krante arba naudojimui Dramblio Kaulo Krante tiesiogiai ar netiesiogiai teikti techninę pagalbą, tarpininkavimo paslaugas ir kitas paslaugas, susijusias su 1 dalyje nurodytais objektais arba su tokių objektų tiekimu, gamyba, priežiūra ir naudojimu;

               b)

               fiziniams ar juridiniams asmenims, subjektams arba organizacijoms Dramblio Kaulo Krante arba naudojimui Dramblio Kaulo Krante tiesiogiai ar netiesiogiai teikti finansavimą ar finansinę pagalbą, susijusią su 1 dalyje nurodytais objektais, įskaitant visų pirma negrąžinamas paskolas, paskolas ir eksporto kredito draudimą, kurie būtų skirti parduoti, tiekti, perduoti ar eksportuoti tokius objektus, arba susijusią su susijusios techninės pagalbos, tarpininkavimo paslaugų ar kitų paslaugų teikimu.

         2 straipsnis
   1 straipsnis netaikomas:

               a)

               tiekimui, taip pat techninei pagalbai, skirtai paremti tik Jungtinių Tautų operaciją Dramblio Kaulo Krante ir ją remiančias Prancūzijos pajėgas arba naudoti toje operacijoje;

               b)

               kaip iš anksto patvirtino Komitetas, įsteigtas pagal JT ST rezoliucijos 1572 (2004) 14 dalį (toliau – Sankcijų komitetas):

                           i)

                           parduodant, tiekiant, perduodant ar eksportuojant žudyti nepritaikytą karinę įrangą, skirtą naudoti tik humanitarinei pagalbai ar apsaugai, įskaitant tokią įrangą, skirtą Sąjungos, JT, Afrikos Sąjungos ir Vakarų Afrikos valstybių ekonominės bendrijos (ECOWAS) vykdomoms krizių valdymo operacijoms;

                           ii)

                           parduodant, tiekiant, perduodant ar eksportuojant žudyti nepritaikytą karinę įrangą, skirtą tik tam, kad Dramblio Kaulo Kranto saugumo pajėgos galėtų naudoti tinkamus ir adekvačius pajėgumus palaikydamos viešąją tvarką;

                           iii)

                           teikiant finansavimą ir finansinę pagalbą, susijusią su i ir ii papunkčiuose nurodyta įranga;

                           iv)

                           teikiant techninę pagalbą ir mokymą, susijusius su i ir ii papunkčiuose nurodyta įranga.

               c)

               parduodant, tiekiant, perduodant ar eksportuojant apsauginius rūbus, įskaitant neperšaunamas liemenes ir karinius šalmus, kuriuos į Dramblio Kaulo Krantą laikinai ir tik savo asmeniniam naudojimui eksportuoja Jungtinių Tautų, Sąjungos ar jos valstybių narių darbuotojai, žiniasklaidos atstovai, humanitarinės pagalbos bei plėtros darbuotojai ir susiję asmenys;

               d)

               parduodant ar tiekiant, kai laikinai perduodama ar eksportuojama į Dramblio Kaulo Krantą pajėgoms valstybės, kuri pagal tarptautinę teisę vykdo priemones, išimtinai ir tiesiogiai skirtas palengvinti savo piliečių ir asmenų, už kuriuos Dramblio Kaulo Krante ji yra prisiėmusi konsulinę atsakomybę, evakuaciją, kai tai iš anksto pranešta Sankcijų komitetui;

               e)

               parduodant, tiekiant, perduodant ar eksportuojant ginklus ir susijusias medžiagas bei teikiant techninį mokymą ir pagalbą, skirtą tik paremti gynybos ir saugumo pajėgų reorganizavimo procesą ar naudoti jo metu pagal Linas-Marcoussis susitarimo 3 dalies f punktą, kai tai iš anksto patvirtinta Sankcijų komiteto;

               f)

               parduodant, tiekiant, perduodant ar eksportuojant žudyti nepritaikytą įrangą, kuri galėtų būti naudojama vidaus represijoms ir kuri skirta tam, kad Dramblio Kaulo Kranto saugumo pajėgos galėtų naudoti tik tinkamus ir adekvačius pajėgumus palaikydamos viešąją tvarką, taip pat teikiant finansavimą, finansinę ar techninę pagalbą ir mokymą, susijusius su tokia įranga.

         3 straipsnis
   Pagal JT ST rezoliuciją 1643 (2005) tiesioginis ar netiesioginis visų neapdorotų deimantų importas į Sąjungą iš Dramblio Kaulo Kranto, nepriklausomai nuo to, ar šių deimantų kilmės vieta yra Dramblio Kaulo Krantas ar ne, draudžiamas.
   4 straipsnis
   1.   Valstybės narės imasi reikiamų priemonių užkirsti kelią Sankcijų komiteto nustatytų asmenų, keliančių grėsmę taikai ir nacionalinio susitaikymo procesui Dramblio Kaulo Krante, ypač tų, kurie trukdo įgyvendinti Linas-Marcoussis ir Akra III susitarimus ir kitų asmenų, kurie, kaip nustatyta remiantis atitinkama informacija, atsakingi už sunkius žmogaus teisių ir tarptautinės humanitarinės teisės pažeidimus Dramblio Kaulo Krante, kitų asmenų, viešai kurstančių neapykantą ir smurtą, taip pat visų kitų asmenų, kaip nustatyta Sankcijų komiteto, pažeidžiančių pagal JT ST rezoliucijos 1572 (2004) 7 dalį taikomas priemones, įvažiavimui į valstybių narių teritoriją ar vykimui per ją tranzitu.
   Pirmoje pastraipoje nurodyti asmenys išvardyti priede.
   2.   1 dalis neįpareigoja valstybės narės neleisti jos pačios piliečiams įvažiuoti į jos teritoriją.
   3.   1 dalis netaikoma tais atvejais, kai Sankcijų komitetas nustato, kad:

               a)

               kelionė yra pateisinama skubiu humanitariniu poreikiu, įskaitant religines pareigas;

               b)

               išimtis prisidėtų prie JT ST rezoliucijų, skirtų taikai ir nacionaliniam susitaikymui Dramblio Kaulo Krante ir stabilizacijai regione užtikrinti, tikslų.

         4.   Tais atvejais, kai pagal 3 dalį valstybė narė leidžia Sankcijų komiteto nustatytiems asmenims atvykti į jos teritoriją ar vykti per ją tranzitu, šis leidimas galioja tik tuo tikslu, kuriam jis suteiktas, ir tik tiems asmenims, kuriems jis suteiktas.
   5 straipsnis
   1.   Įšaldomos visos lėšos ir ekonominiai ištekliai, valdomi arba tiesiogiai ar netiesiogiai kontroliuojami pagal 4 straipsnio 1 dalį Sankcijų komiteto nustatytų asmenų ar subjektų, arba lėšos ir ekonominiai ištekliai, priklausantys subjektams, kuriuos valdo arba tiesiogiai ar netiesiogiai kontroliuoja tie asmenys ar subjektai arba asmenys, veikiantys tų asmenų ar subjektų vardu ar jų nurodymu, kaip nustatyta Sankcijų komiteto.
   Pirmoje pastraipoje nurodyti asmenys išvardyti priede.
   2.   1 dalyje nurodytiems asmenims ar subjektams arba jų naudai draudžiama leisti tiesiogiai ar netiesiogiai naudotis lėšomis, finansiniu turtu ar ekonominiais ištekliais.
   3.   Valstybės narės gali išimties tvarka leisti netaikyti 1 ir 2 dalyse nurodytų priemonių, kai lėšos ir ekonominiai ištekliai:

               a)

               būtini esminėms išlaidoms, įskaitant mokėjimus už maisto produktus, nuomą arba hipoteką, vaistus ir medicininį gydymą, mokesčius, draudimo įmokas ir komunalines paslaugas;

               b)

               skirti išimtinai apmokėti pagrįstus profesinius mokesčius ir kompensuoti patirtas išlaidas, susijusias su teisinių paslaugų teikimu;

               c)

               skirti išimtinai apmokėti mokesčius arba paslaugų mokesčius pagal nacionalinius teisės aktus už kasdieninį įšaldytų lėšų ir ekonominių išteklių laikymą ar tvarkymą;

               d)

               būtini ypatingoms išlaidoms, atitinkamai valstybei narei apie tai pranešus Sankcijų komitetui ir gavus jo pritarimą;

               e)

               yra teismo, administracine ar arbitražo tvarka suvaržyti ar yra teismo sprendimo objektas; šiuo atveju lėšos ir ekonominiai ištekliai gali būti naudojami to suvaržymo ar teismo sprendimo vykdymui, jeigu toks suvaržymas arba teismo sprendimas buvo priimti prieš Sankcijų komitetui priimant sprendimą dėl atitinkamo asmens ar subjekto ir nėra šiame straipsnyje nurodyto asmens ar subjekto naudai, atitinkamai valstybei narei apie tai pranešus Sankcijų komitetui.

         3 dalies a, b ir c punktuose nurodytos išimtys gali būti taikomos po to, kai atitinkama valstybė narė Sankcijų komitetui praneša apie savo ketinimą atitinkamu atveju leisti naudotis tokiomis lėšomis ir ekonominiais ištekliais, o Sankcijų komitetas per dvi darbo dienas nuo tokio pranešimo nepriima neigiamo sprendimo.
   4.   2 dalis netaikoma, kai įšaldytos sąskaitos papildomos:

               a)

               šių sąskaitų palūkanomis arba kitomis dėl šių sąskaitų atsirandančiomis pajamomis arba

               b)

               mokėjimais pagal sutartis, susitarimus arba įsipareigojimus, kurie buvo sudaryti ar atsirado iki tos dienos, kurią toms sąskaitoms pradėtos taikyti ribojamosios priemonės pagal Bendrąją poziciją 2004/852/BUSP ar šį sprendimą,

         jeigu visoms tokioms palūkanoms, kitoms pajamoms ir mokėjimams ir toliau taikoma 1 dalis.
   6 straipsnis
   Taryba sudaro priede esantį sąrašą ir jį iš dalies keičia remdamasi tuo, ką nustato Jungtinių Tautų Saugumo Taryba arba Sankcijų komitetas.
   7 straipsnis
   1.   Jei Saugumo Taryba arba Sankcijų komitetas nustato asmenį arba subjektą, Taryba tokį asmenį arba subjektą nurodo priede. Taryba tiesiogiai, jei adresas žinomas, arba viešai paskelbdama pranešimą, atitinkamam asmeniui arba subjektui praneša apie savo sprendimą, įskaitant įtraukimo į sąrašą priežastis, taip suteikdama tokiam asmeniui ar subjektui galimybę pateikti savo pastabas.
   2.   Jeigu pateikiamos pastabos arba pateikiama naujų esminių įrodymų, Taryba peržiūri savo sprendimą ir atitinkamai apie tai informuoja asmenį arba subjektą.
   8 straipsnis
   1.   Priede pateikiamos asmenų ir subjektų įtraukimo į sąrašą priežastys, kurias yra nurodę Saugumo Taryba arba Sankcijų komitetas.
   2.   Priede taip pat pateikiama Saugumo Tarybos arba Sankcijų komiteto suteikta informacija, jeigu ji turima, kurios reikia atitinkamiems asmenis arba subjektams nustatyti. Tokia apie asmenis pateikiama informacija gali apimti vardą, pavardę, įskaitant slapyvardžius, gimimo datą ir vietą, pilietybę, paso ir asmens tapatybės kortelės numerius, lytį, adresą bei pareigas ar profesiją. Tokia apie subjektus pateikiama informacija gali apimti pavadinimus, registracijos vietą ir datą, registracijos numerį ir veiklos vykdymo vietą. Priede taip pat nurodoma Saugumo Tarybos arba Sankcijų komiteto sprendimo įtraukti į sąrašą data.
   9 straipsnis
   Bendrosios pozicijos 2004/852/BUSP ir 2006/30/BUSP panaikinamos.
   10 straipsnis
   1.   Šis sprendimas įsigalioja jo priėmimo dieną.
   2.   Vadovaujantis atitinkamais Jungtinių Tautų Saugumo Tarybos sprendimais, jis prireikus peržiūrimas, iš dalies keičiamas arba panaikinamas.

      Priimta Briuselyje 2010 m. spalio 29 d.

            Tarybos vardu

            Pirmininkas

         S. VANACKERE

      (1)  OL L 368, 2004 12 15, p. 50.

      (2)  OL L 19, 2006 1 24, p. 36.

      (3)  OL L 308, 2008 11 19, p. 52.

      (4)  OL L 29, 2005 2 2, p. 5.

      (5)  OL L 95, 2005 4 14, p. 1.

      (6)  OL L 358, 2002 12 31, p. 28.

      PRIEDAS

         4 ir 5 straipsniuose nurodytų asmenų sąrašas

                  Vardas, pavardė (ir galimi slapyvardžiai)

                  Tapatybės nustatymo informacija (gimimo data ir vieta (gim. d. ir gim. v.), paso numeris/tapatybės kortelės numeris ir kt.)

                  Įtraukimo į sąrašą priežastys

                  Įtraukimo į JT sąrašą data

                  1.

                  BLÉ GOUDÉ Charles (dar žinomas kaip Général; Génie de kpo, Gbapé Zadi)

                  Gim. d.: 1972 1 1
                  Pilietybė: Dramblio Kaulo Kranto
                  Pasas 04LE66241 République de Côte d’Ivoire, išduotas 2005 11 10, galioja iki 2008 11 9
                  Tapatybės kortelė AE/088 DH 12 République de Côte d’Ivoire, išduota 2002 12 20, galioja iki 2005 12 11
                  Pasas 98LC39292 République de Côte d’Ivoire, išduotas 2000 11 24, galioja iki 2003 11 23
                  Gimimo vieta: Guibéroua (Gagnoa) arba Niagbrahio/Guiberoua arba Guiberoua

                  2001 m. žinomas adresas: Yopougon Selmer, Bloc P 170; taip pat viešbutyje Hotel Ivoire

                  Kelionės dokumente Nr. C2310421 (išduotas Šveicarijoje 2005 11 15, galioja iki 2005 12 31) deklaruotas adresas: Abidžanas, Cocody

                  COJEP („Jaunieji patriotai“) vadovas, nuolatiniai vieši pareiškimai, skatinantys gadinti Jungtinių Tautų įrangą ir imtis smurto prieš jų personalą bei užsieniečius; gatvės ginkluotų grupuočių vykdomų smurto veiksmų, įskaitant mušimą, išžaginimus ir be teismo vykdomas egzekucijas, organizavimas ir dalyvavimas juose; Jungtinių Tautų, Tarptautinės darbo grupės, politinės opozicijos ir nepriklausomos spaudos bauginimas; tarptautinių radijo stočių sabotažas; Tarptautinės darbo grupės, Jungtinių Tautų operacijos Dramblio Kaulo Krante (UNOCI) ir Prancūzijos pajėgų veiklos bei taikos proceso, kaip apibrėžta Rezoliucijoje 1643 (2005), trukdymas.

                  2006 m. vasario 7 d.

                  2.

                  DJUÉ Eugène Ngoran Kouadio

                  Gim. d.: 1966 1 1 arba 1969 12 20
                  Pilietybė: Dramblio Kaulo Kranto
                  Pasas 04 LE 017521, išduotas 2005 m. vasario 10 d., galioja iki 2008 m. vasario 10 d.

                  UPLTCI (Dramblio Kaulo Kranto visiško išlaisvinimo patriotų sąjunga) lyderis. Nuolatiniai vieši pareiškimai, skatinantys gadinti Jungtinių Tautų įrangą ir imtis smurto prieš jų personalą bei užsieniečius; gatvės ginkluotų grupuočių vykdomų smurto veiksmų, įskaitant mušimą, išžaginimus ir be teismo vykdomas egzekucijas, organizavimas ir dalyvavimas juose; Tarptautinės darbo grupės, UNOCI ir Prancūzijos pajėgų veiklos bei taikos proceso, kaip apibrėžta Rezoliucijoje 1643 (2005), trukdymas.

                  2006 m. vasario 7 d.

                  3.

                  FOFIE Martin Kouakou

                  Gim. d.: 1968 1 1
                  Pilietybė: Dramblio Kaulo Kranto
                  Gimimo vieta: Bohi, Dramblio Kaulo Krantas
                  Burkina Faso tapatybės kortelė Nr. 2096927, išduota 2005 m. kovo 17 d.
                  Burkina Faso pilietybės pažymėjimas CNB N.076 (2003 m. vasario 17 d.)
                  Tėvo vardas ir pavardė: Yao Koffi FOFIE
                  Motinos vardas ir pavardė: Ama Krouama KOSSONOU
                  Dramblio Kaulo Kranto tapatybės kortelė Nr. 970860100249, išduota 1997 m. rugpjūčio 5 d., galioja iki 2007 m. rugpjūčio 5 d.

                  Vyriausiasis kapralas-naujųjų pajėgų vadas, Korhogo vietovė. Jo vadovaujamos pajėgos susijusios su vaikų ėmimu į ginkluotąsias pajėgas, asmenų grobimu, reikalavimais atlikti priverstinį darbą, seksualiniu moterų išnaudojimu, savavališkais areštais ir be teismo vykdomomis egzekucijomis, prieštaraujančiais žmogaus teisių konvencijoms ir tarptautinei humanitarinei teisei; Tarptautinės darbo grupės, UNOCI ir Prancūzijos pajėgų veiklos bei taikos proceso, kaip apibrėžta Rezoliucijoje 1643 (2005), trukdymas.

                  2006 m. vasario 7 d.


title: 2010/406/: 2010 m. liepos 12 d. Tarybos sprendimas dėl lėšų, nepanaudotų vykdant devintojo ir ankstesnių Europos plėtros fondų (EPF) projektus, skyrimo siekiant patenkinti pažeidžiamiausių Sudano gyventojų poreikius

text:
22.7.2010

               LT

               Europos Sąjungos oficialusis leidinys

               L 189/14

         TARYBOS SPRENDIMAS
   2010 m. liepos 12 d.
   dėl lėšų, nepanaudotų vykdant devintojo ir ankstesnių Europos plėtros fondų (EPF) projektus, skyrimo siekiant patenkinti pažeidžiamiausių Sudano gyventojų poreikius
   (2010/406/ES)
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 217 straipsnį,
   atsižvelgdama į Europos Komisijos pasiūlymą,
   atsižvelgdama į Taryboje posėdžiavusių valstybių narių Vyriausybių atstovų vidaus susitarimą dėl Bendrijos pagalbos finansavimo pagal 2008–2013 m. daugiametę finansavimo programą vadovaujantis AKR ir EB partnerystės susitarimu ir dėl finansinės pagalbos skyrimo užjūrio šalims ir teritorijoms, kurioms taikoma EB sutarties ketvirta dalis (1), ypač į jo 1 straipsnio 4 dalį ir 6 straipsnį,
   kadangi:

               (1)

               Sudano Vyriausybė nusprendė neratifikuoti 2000 m. birželio 23 d. Kotonu pasirašyto (2) ir 2005 m. birželio 25 d. Liuksemburge pirmą kartą iš dalies pakeisto (3) Afrikos, Karibų jūros bei Ramiojo vandenyno grupės valstybių ir Europos bendrijos bei jos valstybių narių partnerystės susitarimo ir todėl neteko galimybės naudotis dešimtojo Europos plėtros fondo (EPF) nacionalinės orientacinės programos lėšomis, kurios iš viso sudaro 294,9 mln. EUR ir dabar laikomos dešimtojo EPF rezerve.

               (2)

               Dėl dabartinės politinės situacijos Sudane ir humanitarinės krizės Darfūre, Pietų Sudane, Rytų Sudane ir pereinamosiose teritorijose Europos Sąjunga turi imtis aktyvių veiksmų, be kita ko, suteikdama būtiną paramą Sudano gyventojams. Dėl prarastos galimybės naudotis dešimtuoju EPF Sąjungai bus daug sudėtingiau padėti gyventojams ir padėti stabilizuoti šalį, o tai galėtų paveikti platesnį regioną.

               (3)

               Siekiant panaikinti atsirasiantį finansinį trūkumą, tikslinga panaudoti nepanaudotas devintojo ir ankstesnių EPF lėšas.

               (4)

               Šios lėšos turėtų būti panaudotos siekiant patenkinti pažeidžiamiausių Sudano gyventojų poreikius, visų pirma nuo konfliktų nukentėjusiose teritorijose, įskaitant Darfūrą, Pietų Sudaną, Rytų Sudaną ir pereinamąsias teritorijas. Jos bus skirtos pagal sprendimą dėl finansavimo, kurį turi priimti Komisija. Taip pat reikėtų sukurti nuostatą, kurioje būtų numatyta padengti su paramos priemonėmis susijusias išlaidas.

               (5)

               Šios lėšos turėtų būti administruojamos taikant centralizuotą ir bendrą valdymą ir, supaprastinimo tikslu, pagal dešimtojo EPF įgyvendinimo tvarką,

         PRIĖMĖ ŠĮ SPRENDIMĄ
   1 straipsnis
   1.   Siekiant patenkinti pažeidžiamiausių Sudano gyventojų poreikius skiriama 150 mln. EUR suma iš nepanaudotų lėšų pagal devintojo ir ankstesnių EPF projektus; 2 % šios sumos skiriami Komisijos patiriamoms paramos išlaidoms.
   2.   Šios lėšos administruojamos taikant centralizuotą ir bendrą valdymą, laikantis dešimtajam EPF taikomų taisyklių ir procedūrų.
   2 straipsnis
   Šis sprendimas įsigalioja kitą dieną po jo priėmimo.

      Priimta Briuselyje 2010 m. liepos 12 d.

            Tarybos vardu

            Pirmininkė

         S. LARUELLE

      (1)  OL L 247, 2006 9 9, p. 32.

      (2)  OL L 317, 2000 12 15, p. 3.

      (3)  OL L 209, 2005 8 11, p. 27.


title: 2008 m. sausio 22 d. Tarybos sprendimas dėl Mokslo ir technikos komiteto narių paskyrimo

text:
26.1.2008

               LT

               Europos Sąjungos oficialusis leidinys

               C 21/2

      TARYBOS SPRENDIMAS

   2008 m. sausio 22 d.
   dėl Mokslo ir technikos komiteto narių paskyrimo
   (2008/C 21/02)
   EUROPOS SĄJUNGOS TARYBA,
   atsižvelgdama į Europos atominės energijos bendrijos steigimo sutartį, ypač į jos 134 straipsnį,
   atsižvelgdama į Komisijos nuomonę,
   kadangi:

               (1)

               Taryba 2004 m. lapkričio 25 d. sprendimu (1) paskyrė Mokslo ir technikos komiteto narius laikotarpiui nuo 2004 m. gegužės 1 d. iki 2009 m. balandžio 30 d. Tačiau pagal Akto dėl stojimo sąlygų 51 straipsnio 2 dalį (2) komiteto sudėtis turėtų būti visiškai atnaujinama. Todėl reikėtų paskirti naujus narius;

               (2)

               Siekiant užtikrinti Mokslo ir technikos komiteto galimybes visapusiškai naudotis jo funkcijų įgyvendinimui būtinomis įvairių sričių žiniomis, Komitetas gali, laikydamasis savo vidaus taisyklių, kviesti dalyvauti jo posėdžiuose pakaitinius narius;

         NUSPRENDĖ:
   Vienintelis straipsnis
   Šie asmenys yra paskiriami Mokslo ir technikos komiteto nariais laikotarpiui nuo 2008 m. sausio 22 d. iki 2013 m. sausio 22 d.:

               Bertrand BARRE

               Jânis BĒRZIŅŠ

               Sten BJURSTRÖM

               Michel BOURGUIGNON

               Frank BRISCOE

               Michel CHATELIER

               Pavel CHRÁSKA

               Maurizio CUMO

               Panicos DEMETRIADES

               Daniela DIACONU

               Alan DUNCAN

               Sue ION

               Leonidas KAMARINOPOULOS

               Michael KAUFMANN

               Jørgen KJEMS

               Latchezar Krumov KOSTOV

               Zdeněk KŘÍŽ

               Walter KUTSCHERA

               Peter LIŠKA

               Carlo LOMBARDI

               José María MARTÍNEZ-VAL PEÑALOSA

               Júlio Martins MONTALVÃO E SILVA

               Jerzy Wiktor NIEWODNICZAŃSKI

               Tom O'FLAHERTY

               Enn REALO

               Francesco ROMANELLI

               Juan Antonio RUBIO RODRIGUEZ

               Michael SAILER

               Rainer SALOMAA

               Jean-Paul SAMAIN

               Edouard SINNER

               Borut SMODIŠ

               Zoltán SZATMÁRY

               Ioan URSU

               Eugenijus USPURAS

               Theofiel VAN RENTERGEM

               Carlos VARANDAS

               Adrianus H.M.VERKOOIJEN

               Andreas M.VERSTEEGH

               Hans-Josef ZIMMER

               Sándor ZOLETNIK

      Priimta Briuselyje, 2008 m. sausio 22 d.

            Tarybos vardu

            Pirmininkas

         A. BAJUK

      (1)  OL C 311, 2004 12 16, p. 3.

      (2)  OL L 157, 2005 6 21, p. 203.


title: 2013/553/ES: 2013 m. balandžio 17 d. Europos Parlamento sprendimas dėl aštuntojo, devintojo ir dešimtojo Europos plėtros fondų 2011 finansinių metų sąskaitų uždarymo

text:
16.11.2013

               LT

               Europos Sąjungos oficialusis leidinys

               L 308/159

         EUROPOS PARLAMENTO SPRENDIMAS
   2013 m. balandžio 17 d.
   dėl aštuntojo, devintojo ir dešimtojo Europos plėtros fondų 2011 finansinių metų sąskaitų uždarymo
   (2013/553/ES)
   EUROPOS PARLAMENTAS,

               —

               atsižvelgdamas į Komisijos ataskaitą dėl tolesnių priemonių, susijusių su 2010 finansinių metų biudžeto įvykdymo patvirtinimu (COM(2012) 585), ir į prie minėtos ataskaitos pridedamus Komisijos tarnybų darbinius dokumentus (SWD(2012) 330 ir SWD(2012) 340),

               —

               atsižvelgdamas į aštuntojo, devintojo ir dešimtojo Europos plėtros fondų 2011 finansinių metų finansines ataskaitas ir įplaukų bei išlaidų ataskaitas (COM(2012) 435 – C7–0223/2012),

               —

               atsižvelgdamas į 2012 m. balandžio 26 d. metinę Komisijos ataskaitą dėl aštuntojo, devintojo ir dešimtojo Europos plėtros fondų finansų valdymo 2011 m.,

               —

               atsižvelgdamas į Europos plėtros fondų finansinę informaciją (COM(2012) 386),

               —

               atsižvelgdamas į Audito Rūmų 2011 finansinių metų metinę iš aštuntojo, devintojo ir dešimtojo Europos plėtros fondų finansuojamos veiklos ataskaitą su Europos Komisijos atsakymais (1) ir į specialiąsias Audito Rūmų ataskaitas,

               —

               atsižvelgdamas į Audito Rūmų pagal Sutarties dėl Europos Sąjungos veikimo 287 straipsnį pateiktą 2011 finansinių metų sąskaitų patikimumo ir pagal jas atliktų operacijų teisėtumo ir tvarkingumo patikinimo pareiškimą (2),

               —

               atsižvelgdamas į 2013 m. vasario 4 d. Tarybos rekomendacijas dėl patvirtinimo, kad Komisija įvykdė Europos plėtros fondų 2011 finansinių metų operacijas (05190/2012 – C7–0083/2013, 05191/2012 – C7–0084/2013, 05192/2012 – C7–0085/2013),

               —

               atsižvelgdamas į 2000 m. birželio 23 d. Kotonu pasirašytą Afrikos, Karibų jūros bei Ramiojo vandenyno grupės valstybių ir Europos bendrijos bei jos valstybių narių partnerystės susitarimą (3), kuris Liuksemburge persvarstytas 2005 m. birželio 25 d. (4),

               —

               atsižvelgdamas į 2001 m. lapkričio 27 d. Tarybos sprendimą 2001/822/EB dėl užjūrio šalių bei teritorijų ir Europos bendrijos asociacijos (Užjūrio asociacijos sprendimą) (5), kuris buvo iš dalies pakeistas Tarybos sprendimu 2007/249/EB (6),

               —

               atsižvelgdamas į 1995 m. gruodžio 20 d. Taryboje susirinkusių valstybių narių Vyriausybių atstovų vidaus susitarimo dėl Bendrijos paramos finansavimo ir administravimo pagal ketvirtosios AKR ir EB konvencijos antrąjį finansinį protokolą (7) 33 straipsnį,

               —

               atsižvelgdamas į Taryboje susirinkusių valstybių narių Vyriausybių atstovų 2000 m. rugsėjo 18 d. vidaus susitarimo dėl Bendrijos paramos finansavimo ir administravimo pagal 2000 m. birželio 23 d. Kotonu (Beninas) pasirašyto Afrikos, Karibų jūros bei Ramiojo vandenyno valstybių ir Europos bendrijos bei jos valstybių narių partnerystės susitarimo finansinį protokolą ir dėl finansinės paramos paskirstymo užjūrio šalims ir teritorijoms, kurioms taikoma EB sutarties ketvirtoji dalis (8), 32 straipsnį,

               —

               atsižvelgdamas į Komisijos 2010 m. balandžio 21 d. komunikatą „Mokesčiai ir vystymasis. Bendradarbiavimas su besivystančiomis šalimis skatinant gerą mokesčių srities valdymą“ ir 2011 m. spalio 13 d. komunikatą „Požiūris į ES paramą trečiųjų šalių biudžetui ateityje“,

               —

               atsižvelgdamas į Sutarties dėl Europos Sąjungos veikimo 319 straipsnį,

               —

               atsižvelgdamas į 1998 m. birželio 16 d. Finansinio reglamento, taikomo bendradarbiavimui dėl plėtros finansavimo pagal ketvirtąją AKR ir EB konvenciją (9), 74 straipsnį,

               —

               atsižvelgdamas į 2003 m. kovo 27 d. Finansinio reglamento, taikomo devintajam Europos plėtros fondui (10), 119 straipsnį,

               —

               atsižvelgdamas į 2008 m. vasario 18 d. Tarybos reglamento (EB) Nr. 215/2008 dėl dešimtajam Europos plėtros fondui taikomo finansinio reglamento (11) 142 straipsnį,

               —

               atsižvelgdamas į Darbo tvarkos taisyklių 76 straipsnį, 77 straipsnio trečią įtrauką ir VI priedą,

               —

               atsižvelgdamas į Biudžeto kontrolės komiteto pranešimą ir į Vystymosi komiteto nuomonę (A7–0062/2013),

               1.

               pažymi, kad aštuntojo, devintojo ir dešimtojo Europos plėtros fondų galutinėse metinėse ataskaitose pateikti duomenys yra tokie, kaip pateikti Audito Rūmų metinės ataskaitos 2 lentelėje;

               2.

               pritaria aštuntojo, devintojo ir dešimtojo Europos plėtros fondų 2011 finansinių metų sąskaitų uždarymui;

               3.

               paveda Pirmininkui perduoti šį sprendimą Tarybai, Komisijai, Europos Sąjungos Teisingumo Teismui, Audito Rūmams ir Europos investicijų bankui ir pasirūpinti, kad jis būtų paskelbtas Europos Sąjungos oficialiajame leidinyje (L serijoje).

            Pirmininkas

         Martin SCHULZ

            Generalinis sekretorius

         Klaus WELLE

      (1)  OL C 344, 2012 11 12, p. 243.

      (2)  OL C 348, 2012 11 14, p. 130.

      (3)  OL L 317, 2000 12 15, p. 3.

      (4)  OL L 287, 2005 10 28, p. 4.

      (5)  OL L 314, 2001 11 30, p. 1 ir OL L 324, 2001 12 7, p. 1.

      (6)  OL L 109, 2007 4 26, p. 33.

      (7)  OL L 156, 1998 5 29, p. 108.

      (8)  OL L 317, 2000 12 15, p. 355.

      (9)  OL L 191, 1998 7 7, p. 53.

      (10)  OL L 83, 2003 4 1, p. 1.

      (11)  OL L 78, 2008 3 19, p. 1.


title: 2016 m. balandžio 28 d. Europos Parlamento sprendimas (ES, Euratomas) 2016/1603 dėl Europos ITER įgyvendinimo ir branduolių sintezės energetikos vystymo bendrosios įmonės 2014 finansinių metų biudžeto įvykdymo patvirtinimo

text:
14.9.2016

               LT

               Europos Sąjungos oficialusis leidinys

               L 246/438

         EUROPOS PARLAMENTO SPRENDIMAS (ES, EURATOMAS) 2016/1603
   2016 m. balandžio 28 d.
   dėl Europos ITER įgyvendinimo ir branduolių sintezės energetikos vystymo bendrosios įmonės 2014 finansinių metų biudžeto įvykdymo patvirtinimo
   EUROPOS PARLAMENTAS,

               —

               atsižvelgdamas į Europos ITER įgyvendinimo ir branduolių sintezės energetikos vystymo bendrosios įmonės 2014 finansinių metų galutines metines ataskaitas,

               —

               atsižvelgdamas į Audito Rūmų ataskaitą dėl Europos ITER įgyvendinimo ir branduolių sintezės energetikos vystymo bendrosios įmonės 2014 finansinių metų metinių finansinių ataskaitų su bendrosios įmonės atsakymu (1),

               —

               atsižvelgdamas į Audito Rūmų pagal Sutarties dėl Europos Sąjungos veikimo 287 straipsnį pateiktą 2014 finansinių metų sąskaitų patikimumo ir pagal jas atliktų operacijų teisėtumo ir tvarkingumo patikinimo pareiškimą (2),

               —

               atsižvelgdamas į Tarybos 2016 m. vasario 12 d. rekomendaciją dėl patvirtinimo, kad Bendroji įmonė įvykdė 2014 finansinių metų biudžetą (05587/2016 – C8-0052/2016),

               —

               atsižvelgdamas į Sutarties dėl Europos Sąjungos veikimo 319 straipsnį,

               —

               atsižvelgdamas į Europos atominės energijos bendrijos steigimo sutarties 106a straipsnį,

               —

               atsižvelgdamas į 2012 m. spalio 25 d. Europos Parlamento ir Tarybos reglamentą (ES, Euratomas) Nr. 966/2012 dėl Sąjungos bendrajam biudžetui taikomų finansinių taisyklių ir kuriuo panaikinamas Tarybos reglamentas (EB, Euratomas) Nr. 1605/2002 (3), ypač į jo 208 straipsnį,

               —

               atsižvelgdamas į 2007 m. kovo 27 d. Tarybos sprendimą Nr. 2007/198/Euratomas, įsteigiantį Europos ITER įgyvendinimo ir branduolių sintezės energetikos vystymo bendrąją įmonė ir suteikiantį jai lengvatas (4), ypač į jo 5 straipsnio 3 dalį,

               —

               atsižvelgdamas į 2002 m. lapkričio 19 d. Komisijos reglamentą (EB, Euratomas) Nr. 2343/2002 dėl finansinio pagrindų reglamento, skirto įstaigoms, minėtoms Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento 185 straipsnyje (5),

               —

               atsižvelgdamas į 2013 m. rugsėjo 30 d. Komisijos deleguotąjį reglamentą (ES) Nr. 1271/2013 dėl finansinio pagrindų reglamento, taikomo įstaigoms, nurodytoms Europos Parlamento ir Tarybos reglamento (ES, Euratomas) Nr. 966/2012 208 straipsnyje (6),

               —

               atsižvelgdamas į Darbo tvarkos taisyklių 94 straipsnį ir V priedą,

               —

               atsižvelgdamas į Biudžeto kontrolės komiteto pranešimą (A8–0097/2016),

               1.

               atideda savo sprendimo, kuriuo Europos ITER įgyvendinimo ir branduolių sintezės energetikos vystymo bendrosios įmonės direktoriui patvirtinama, kad Bendrosios įmonės 2014 finansinių metų biudžetas įvykdytas, priėmimą;

               2.

               išdėsto savo pastabas toliau pateikiamoje rezoliucijoje;

               3.

               paveda Pirmininkui perduoti šį sprendimą ir rezoliuciją, kuri yra neatskiriama jo dalis, Europos ITER įgyvendinimo ir branduolių sintezės energetikos vystymo bendrosios įmonės direktoriui, Tarybai, Komisijai ir Audito Rūmams ir pasirūpinti, kad jie būtų paskelbti Europos Sąjungos oficialiajame leidinyje (L serijoje).

            Pirmininkas

         Martin SCHULZ

            Generalinis sekretorius

         Klaus WELLE

      (1)  OL C 422, 2015 12 17, p. 33.

      (2)  OL C 422, 2015 12 17, p. 34.

      (3)  OL L 298, 2012 10 26, p. 1.

      (4)  OL L 90, 2007 3 30, p. 58.

      (5)  OL L 357, 2002 12 31, p. 72.

      (6)  OL L 328, 2013 12 7, p. 42.


title: 2015 m. rugsėjo 18 d. Tarybos sprendimas (ES) 2015/1734 dėl pozicijos, kuri turi būti priimta Europos Sąjungos vardu Tarptautinio vežimo geležinkeliais tarpvyriausybinės organizacijos (OTIF) 12-ojoje Generalinėje Asamblėjoje dėl tam tikrų Tarptautinio vežimo geležinkeliais sutarties (COTIF) ir jos priedų pakeitimų

text:
29.9.2015

               LT

               Europos Sąjungos oficialusis leidinys

               L 252/43

         TARYBOS SPRENDIMAS (ES) 2015/1734
   2015 m. rugsėjo 18 d.
   dėl pozicijos, kuri turi būti priimta Europos Sąjungos vardu Tarptautinio vežimo geležinkeliais tarpvyriausybinės organizacijos (OTIF) 12-ojoje Generalinėje Asamblėjoje dėl tam tikrų Tarptautinio vežimo geležinkeliais sutarties (COTIF) ir jos priedų pakeitimų
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 91 straipsnį kartu su 218 straipsnio 9 dalimi,
   atsižvelgdama į Europos Komisijos pasiūlymą,
   kadangi:

               (1)

               pagal Tarybos sprendimą 2013/103/ES (1) Sąjunga prisijungė prie 1980 m. gegužės 9 d. Tarptautinio vežimo geležinkeliais sutarties su pakeitimais, padarytais 1999 m. birželio 3 d. Vilniaus protokolu (toliau – COTIF sutartis);

               (2)

               visos valstybės narės, išskyrus Kiprą ir Maltą, yra COTIF susitariančiosios šalys ir ją taiko;

               (3)

               2015 m. rugsėjo 29–30 d. įvyksiančioje Generalinės Asamblėjos, įsteigtos pagal COTIF sutarties 13 straipsnio 1 dalies a punktą (toliau – Generalinė Asamblėja), 12-ojoje sesijoje turėtų būti priimtas sprendimas dėl tam tikrų COTIF sutarties ir jos D priedo (Vienodosios transporto priemonių naudojimo tarptautiniam geležinkelių susisiekimui sutarčių taisyklės – CUV), F priedo (Vienodosios techninių standartų tvirtinimo ir vienodų techninių normų, taikomų geležinkelio priemonėms, kurias ketinama naudoti tarptautiniam susisiekimui, priėmimo taisyklės – APTU) ir G priedo (Vienodosios tarptautiniam susisiekimui naudojamų geležinkelio priemonių techninio priėmimo taisyklės – ATMF) pakeitimų;

               (4)

               Sąjungos pozicija tam tikrais klausimais turėtų būti priimta pagal SESV 218 straipsnio 9 dalį, nes sprendimai, kuriuos dėl tų pakeitimų turi priimti Generalinė Asamblėja, yra teisinę galią turintys aktai ir jų dalykas priklauso Sąjungos kompetencijai;

               (5)

               COTIF sutarties pakeitimais siekiama atnaujinti Techninių ekspertų komiteto užduotis ir nuorodą į termino „savininkas“ apibrėžtį, kad ji derėtų su Sąjungos teise, ir pakeisti tam tikras su Tarptautinio vežimo geležinkeliais tarpvyriausybinės organizacijos (toliau – OTIF) finansavimu, auditu ir ataskaitų teikimu susijusias taisykles bei atlikti tam tikrus nedidelius administracinius pakeitimus;

               (6)

               OTIF Generalinio sekretoriaus pateiktais D priedo (CUV) pakeitimais siekiama paaiškinti transporto priemonių naudojimo tarptautiniam geležinkelių susisiekimui sutartyse numatytas savininko (D priede vadinamo turėtoju) ir už techninę priežiūrą atsakingo subjekto funkcijas;

               (7)

               F priedo (APTU) ir G priedo (ATMF) pakeitimais siekiama patikslinti jų taikymo sritį, todėl išbraukiama nuoroda į „kitas geležinkelio priemones“;

               (8)

               COTIF sutarties D priedo (CUV), F priedo (APTU) ir G priedo (ATMF) pakeitimai bei tam tikri pačios COTIF sutarties pakeitimai priklauso Sąjungos kompetencijai ir atitinka Sąjungos teisę ir strateginius tikslus, todėl Sąjunga jiems turėtų pritarti;

               (9)

               todėl Sąjungos pozicija 12-ojoje Generalinėje Asamblėjoje turėtų būti grindžiama šio sprendimo priedu,

         PRIĖMĖ ŠĮ SPRENDIMĄ:
   1 straipsnis
   1.   Pozicija, kurios Europos Sąjungos vardu turi būti laikomasi pagal COTIF sutartį įvyksiančioje 12-ojoje Generalinėje Asamblėjoje, išdėstyta šio sprendimo priede.
   2.   Dėl neesminių šio sprendimo priede minimų dokumentų pakeitimų Sąjungos atstovai Generalinėje Asamblėjoje gali sutarti be tolesnio Tarybos sprendimo.
   2 straipsnis
   12-osios Generalinės Asamblėjos sprendimai po jų priėmimo skelbiami Europos Sąjungos oficialiajame leidinyje ir nurodoma jų įsigaliojimo data.
   3 straipsnis
   Šis sprendimas įsigalioja jo priėmimo dieną.

      Priimta Briuselyje 2015 m. rugsėjo 18 d.

            Tarybos vardu

            Pirmininkė

         C. DIESCHBOURG

      (1)  2011 m. birželio 16 d. Tarybos sprendimas 2013/103/ES dėl Europos Sąjungos ir Tarptautinio vežimo geležinkeliais tarpvyriausybinės organizacijos susitarimo dėl Europos Sąjungos prisijungimo prie 1980 m. gegužės 9 d. Tarptautinio vežimo geležinkeliais sutarties (COTIF) su pakeitimais, padarytais 1999 m. birželio 3 d. Vilniaus protokolu, pasirašymo ir sudarymo (OL L 51, 2013 2 23, p. 1).

      PRIEDAS
      1.   Nurodyti dokumentai
      Dokumentus dėl COTIF ir jos priedų peržiūros galima rasti OTIF interneto svetainėje
      http://www.otif.org/en/law/general-assembly/working-documents-concerning-revision-of-cotif.html.
      2.   Pastabos ir pozicijos dėl darbotvarkės punktų

         1 punktas. Pirmininko ir pirmininko pavaduotojų išrinkimas

      Dokumentas – nėra.
      Naudojimasis balsavimo teisėmis – VN.
      Suderinta pozicija – nėra.

         2 punktas. Darbotvarkės tvirtinimas

      Dokumentai: AG 12/2, AG 12/2 Add.1.
      Naudojimasis balsavimo teisėmis – VN.
      Suderinta pozicija – nėra.

         3 punktas. Kredencialų komiteto sudėtis

      Dokumentas – nėra.
      Naudojimasis balsavimo teisėmis – VN.
      Suderinta pozicija – nėra.

         4 punktas. Darbo organizavimas ir reikalingais laikomų komitetų skyrimas

      Dokumentas – nėra.
      Naudojimasis balsavimo teisėmis – VN.
      Suderinta pozicija – nėra.

         5 punktas. Generalinio sekretoriaus išrinkimas 2016 m. sausio 1 d. – 2018 m. gruodžio 31 d. laikotarpiui

      Dokumentai: AG 12/5, AG 12/5.1, AG 12/5.2.
      Naudojimasis balsavimo teisėmis – VN.
      Suderinta pozicija – nėra.
      Abu kandidatai į šias pareigas yra iš ES valstybių narių (Austrijos ir Prancūzijos).

         6 punktas. OTIF nariai. Bendra padėtis

      Dokumentas – AG 12/6.
      Naudojimasis balsavimo teisėmis – netaikoma.
      Suderinta pozicija – nėra.

         7 punktas. Biudžeto programa

      Dokumentai: AG 12/7.1, AG 12/7.2.
      Naudojimasis balsavimo teisėmis – VN.
      Suderinta pozicija – nėra.

         8 punktas. COTIF pagrindinės sutarties dalinė peržiūra

      Dokumentai: AG 12/8, AG 12/8 Add. 1, AG 12/8 Add. 2.
      Naudojimasis balsavimo teisėmis – VN.
      Suderinta pozicija –

                  3 straipsnio (Tarptautinis bendradarbiavimas) pakeitimams turi būti pritarta (redakcinis pakeitimas – nuoroda į Europos Bendrijas pakeičiama nuoroda į Europos Sąjungą).

                  12 straipsnio (Teismo sprendimų vykdymas. Turto areštas) pakeitimams turi būti pritarta, nes siekiant suderinti su ES teise jais iš dalies keičiama sąvokos „turėtojas“ apibrėžtis.

                  20 straipsnio (Techninių ekspertų komitetas) pakeitimams turi būti pritarta, nes jie būtini siekiant atnaujinti Vienodąsias APTU ir ATMF taisykles, kad jos derėtų su ES teise.

            Kiti pakeitimai – ES pozicijos nėra.

         9 punktas. Dalinė B priedo (CIM UR) peržiūra

      Dokumentas – AG 12/9.
      Naudojimasis balsavimo teisėmis – VN.
      Suderinta pozicija – atsižvelgti į Generalinio sekretoriaus ataskaitą apie pažangą, padarytą peržiūrint šį priedą, ir tolesnį darbą.

         10 punktas. Dalinė D priedo (CUV UR) peržiūra

      Dokumentai: AG 12/10, AG 12/10 Add. 1, AG 12/10 Add. 2, AG 12/10 Add. 3.
      Naudojimasis balsavimo teisėmis – ES.
      Suderinta pozicija –

                  vadovaujantis OTIF Peržiūros komiteto 25-ojoje sesijoje pateikta ES pozicija (1) pritarti 9 straipsnio pakeitimams ir aiškinamajai ataskaitai, nes jais aiškiau išdėstomos turėtojo ir už techninę priežiūrą atsakingo subjekto funkcijos, kad jos derėtų su ES teise.

                  Dėl dokumente AG 12/10 Add. 3 Vokietijos pasiūlyto naujo 1a straipsnio buvo diskutuota ir jam pritarta ES darbo grupės, kurią sudaro valstybių narių ir geležinkelių sektoriaus atstovai, 2014 m. lapkričio 26 d. susitikime. Panaši nuostata yra ir CIM (2 straipsnis. Viešosios teisės normos). Todėl šiam pasiūlymui taip pat turi būti pritarta.

         11 punktas. Dalinė F priedo (APTU UR) peržiūra

      Dokumentas – AG 12/11.
      Naudojimasis balsavimo teisėmis – ES.
      Suderinta pozicija – pritarti 3 straipsnio pakeitimui, kuriuo siekiama patikslinti taikymo sritį, todėl išbraukiama nuoroda į „kitas geležinkelio priemones“, ir atitinkamam aiškinamosios ataskaitos pakeitimui.

         12 punktas. G priedo (ATMF UR) peržiūra

      Dokumentas – AG 12/12.
      Naudojimasis balsavimo teisėmis – ES.
      Suderinta pozicija – pritarti 1 ir 3 straipsnių pakeitimams, kuriais siekiama patikslinti taikymo sritį, todėl išbraukiama nuoroda į „kitas geležinkelio priemones“, ir atitinkamam aiškinamosios ataskaitos pakeitimui.

         13 punktas. Persvarstyta ir konsoliduota aiškinamoji ataskaita

      Dokumentai: AG 12/13, AG 12/13 Add.1–10.
      Naudojimasis balsavimo teisėmis – VN.
      Suderinta pozicija – atsižvelgti į persvarstytą ir konsoliduotą aiškinamąją ataskaitą ir įgalioti Generalinį sekretorių įtraukti šios Generalinės Asamblėjos priimtus paaiškinimus, susijusius su šios Generalinės Asamblėjos patvirtintais COTIF ir jos priedų pakeitimais. Tačiau 3a straipsniui skirto paaiškinimo 10 punkto antrame sakinyje formuluotė „… taikoma už techninę priežiūrą atsakingo subjekto veiklai arba …“ turi būti išbraukta. Be to, redakcijoje vokiečių kalba 15 straipsniui skirto paaiškinimo 1 punkto antras sakinys turėtų būti iš dalies pakeistas taip:

         „In Übereinstimmung mit den gängigen Verfahren verschiedener Vertragsstaaten und zur expliziteren Klarstellung der Pflichten des Halters, obliegt dem Halter die Verpflichtung, den ihm zugeordneten Fahrzeugen eine ECM zuzuweisen.“

         14 punktas. Vieninga geležinkelių teisė

      Dokumentas – AG 12/14.
      Naudojimasis balsavimo teisėmis – VN.
      Suderinta pozicija – nėra.

         15 punktas. Administracinio komiteto veiklos 2012 m. spalio 1 d. – 2015 m. rugsėjo 30 d. laikotarpiu ataskaita

      Dokumentas – AG 12/15.
      Naudojimasis balsavimo teisėmis – VN.
      Suderinta pozicija – nėra.

         16 punktas. Administracinio komiteto išrinkimas 2015 m. spalio 1 d. – 2018 m. rugsėjo 30 d. laikotarpiui (sudėtis ir pirmininkas)

      Dokumentas – AG 12/16.
      Naudojimasis balsavimo teisėmis – VN.
      Suderinta pozicija – nėra.

         17 punktas. Generalinės Asamblėjos 13-osios sesijos preliminari data

      Dokumentas – nėra.
      Naudojimasis balsavimo teisėmis – netaikoma.
      Suderinta pozicija – nėra.

         18 punktas. Kiti klausimai

      Dokumentas – nėra.
      Naudojimasis balsavimo teisėmis – prireikus nuspręsti vietoje.
      Suderinta pozicija – prireikus nuspręsti vietoje.

         19 punktas. Generalinės Asamblėjos įgaliojimai

      Dokumentas – nėra.
      Naudojimasis balsavimo teisėmis – prireikus nuspręsti vietoje.
      Suderinta pozicija – prireikus nuspręsti vietoje.

         20 punktas. Prireikus pateikiamos komiteto ataskaitos

      Dokumentas – nėra.
      Naudojimasis balsavimo teisėmis – prireikus nuspręsti vietoje.
      Suderinta pozicija – prireikus nuspręsti vietoje.

         21 punktas. Sprendimų, įgaliojimų, rekomendacijų ir kitų Generalinės Asamblėjos dokumentų priėmimas (galutinis dokumentas)

      Dokumentas – nėra.
      Naudojimasis balsavimo teisėmis – VN.
      Suderinta pozicija – prireikus nuspręsti vietoje.

         (1)  2014 m. birželio 24 d. Tarybos sprendimas dėl pozicijos, kurios turi būti laikomasi Europos Sąjungos vardu OTIF Peržiūros komiteto 25-ojoje sesijoje dėl tam tikrų Tarptautinio vežimo geležinkeliais sutarties (COTIF) ir jos priedų pakeitimų (2014/699/ES), OL L 293, 2014 10 9, p. 26.


title: Tarybos sprendimas, 2015 m. birželio 26 d., kuriuo priimama Tarybos pozicija dėl 2015 finansinių metų Europos Sąjungos taisomojo biudžeto Nr. 1 projekto, pridedamo prie pasiūlymo dėl Europos Parlamento ir Tarybos reglamento dėl Europos strateginių investicijų fondo (ESIF reglamento), kuriuo iš dalies keičiami reglamentai (ES) Nr. 1291/2013 ir (ES) Nr. 1316/2013

text:
30.6.2015

               LT

               Europos Sąjungos oficialusis leidinys

               C 214/2

         TARYBOS SPRENDIMAS
   2015 m. birželio 26 d.
   kuriuo priimama Tarybos pozicija dėl 2015 finansinių metų Europos Sąjungos taisomojo biudžeto Nr. 1 projekto, pridedamo prie pasiūlymo dėl Europos Parlamento ir Tarybos reglamento dėl Europos strateginių investicijų fondo (ESIF reglamento), kuriuo iš dalies keičiami reglamentai (ES) Nr. 1291/2013 ir (ES) Nr. 1316/2013
   (2015/C 214/02)
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 314 straipsnį, kartu su Europos atominės energijos bendrijos steigimo sutartimi, ypač jos 106a straipsniu,
   atsižvelgdama į 2012 m. spalio 25 d. Europos Parlamento ir Tarybos reglamentą (EB, Euratomas) Nr. 966/2012 dėl Sąjungos bendrajam biudžetui taikomų finansinių taisyklių ir kuriuo panaikinamas Tarybos reglamentas (EB, Euratomas) Nr. 1605/2002 (1), ypač į jo 41 straipsnį,
   kadangi:

         NUSPRENDĖ:
   Vienintelis straipsnis
   2015 m. birželio 26 d. buvo priimta Tarybos pozicija dėl 2015 finansinių metų Europos Sąjungos taisomojo biudžeto Nr. 1 projekto.
   Visą tekstą galima rasti Tarybos interneto svetainėje (http://www.consilium.europa.eu/) arba iš jos atsisiųsti.

      Priimta Briuselyje 2015 m. birželio 26 d.

            Tarybos vardu

            Pirmininkas

         E. RINKĒVIČS

      (1)  OL L 298, 2012 10 26, p. 1.

      (2)  OL L 69, 2015 3 13, p. 1.


title: 2016 m. lapkričio 14 d. Komisijos sprendimas (ES) 2016/2003, kuriuo iš dalies keičiami sprendimai 2009/300/EB, 2011/263/ES, 2011/264/ES, 2011/382/ES, 2011/383/ES, 2012/720/ES ir 2012/721/ES, kad būtų pratęstas ekologinių kriterijų, taikomų tam tikriems produktams suteikiant ES ekologinį ženklą, galiojimas (pranešta dokumentu Nr. C(2016) 7218) (Tekstas svarbus EEE )

text:
16.11.2016

               LT

               Europos Sąjungos oficialusis leidinys

               L 308/59

         KOMISIJOS SPRENDIMAS (ES) 2016/2003
   2016 m. lapkričio 14 d.
   kuriuo iš dalies keičiami sprendimai 2009/300/EB, 2011/263/ES, 2011/264/ES, 2011/382/ES, 2011/383/ES, 2012/720/ES ir 2012/721/ES, kad būtų pratęstas ekologinių kriterijų, taikomų tam tikriems produktams suteikiant ES ekologinį ženklą, galiojimas

         (pranešta dokumentu Nr. C(2016) 7218)

   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2009 m. lapkričio 25 d. Europos Parlamento ir Tarybos reglamentą (EB) Nr. 66/2010 dėl ES ekologinio ženklo (1), ypač į jo 8 straipsnio 3 dalies c punktą,
   pasikonsultavusi su Europos Sąjungos ekologinio ženklinimo valdyba,
   kadangi:

               (1)

               2016 m. gruodžio 31 d. baigia galioti Komisijos sprendimas 2009/300/EB (2);

               (2)

               2016 m. gruodžio 31 d. baigia galioti Komisijos sprendimas 2011/263/ES (3);

               (3)

               2016 m. gruodžio 31 d. baigia galioti Komisijos sprendimas 2011/264/ES (4);

               (4)

               2016 m. gruodžio 31 d. baigia galioti Komisijos sprendimas 2011/382/ES (5);

               (5)

               2016 m. gruodžio 31 d. baigia galioti Komisijos sprendimas 2011/383/ES (6);

               (6)

               2016 m. lapkričio 14 d. baigia galioti Komisijos sprendimas 2012/720/ES (7);

               (7)

               2016 m. lapkričio 14 d. baigia galioti Komisijos sprendimas 2012/721/ES (8);

               (8)

               atliktas vertinimas, kurio rezultatai patvirtino sprendimais 2009/300/EB, 2011/263/ES, 2011/264/ES, 2011/382/ES, 2011/383/ES, 2012/720/ES ir 2012/721/ES nustatytų ekologinių kriterijų ir susijusių vertinimo bei patikros reikalavimų aktualumą ir tinkamumą. Kadangi tuose sprendimuose išdėstytų dabartinių ekologinių kriterijų ir su jais susijusių vertinimo bei patikros reikalavimų naujausia peržiūra vis dar vyksta, tų ekologinių kriterijų ir susijusių vertinimo bei patikros reikalavimų galiojimo laikotarpį reikėtų pratęsti iki 2017 m. gruodžio 31 d. Sprendimai 2009/300/EB, 2011/263/ES, 2011/264/ES, 2011/382/ES, 2011/383/ES, 2012/720/ES ir 2012/721/ES turėtų būti atitinkamai iš dalies pakeisti;

               (9)

               šiame sprendime numatytos priemonės atitinka Reglamento (EB) Nr. 66/2010 16 straipsniu įsteigto komiteto nuomonę,

         PRIĖMĖ ŠĮ SPRENDIMĄ:
   1 straipsnis
   Sprendimo 2009/300/EB 3 straipsnis pakeičiamas taip:

      „3 straipsnis
      Produktų grupei „televizoriai“ nustatyti ekologiniai kriterijai ir su jais susiję vertinimo bei patikros reikalavimai galioja iki 2017 m. gruodžio 31 d.“

   2 straipsnis
   Sprendimo 2011/263/ES 4 straipsnis pakeičiamas taip:

      „4 straipsnis
      Produktų grupei „indaplovėse naudojami plovikliai“ taikomi ekologiniai kriterijai ir su jais susiję vertinimo bei patikros reikalavimai galioja iki 2017 m. gruodžio 31 d.“

   3 straipsnis
   Sprendimo 2011/264/ES 4 straipsnis pakeičiamas taip:

      „4 straipsnis
      Produktų grupei „skalbinių plovikliai“ taikomi ekologiniai kriterijai ir su jais susiję vertinimo bei patikros reikalavimai galioja iki 2017 m. gruodžio 31 d.“

   4 straipsnis
   Sprendimo 2011/382/ES 4 straipsnis pakeičiamas taip:

      „4 straipsnis
      Produktų grupei „rankomis plaunamų indų plovikliai“ taikomi ekologiniai kriterijai ir su jais susiję vertinimo bei patikros reikalavimai galioja iki 2017 m. gruodžio 31 d.“

   5 straipsnis
   Sprendimo 2011/383/ES 4 straipsnis pakeičiamas taip:

      „4 straipsnis
      Produktų grupei „universalūs ir sanitarinės įrangos valikliai“ taikomi ekologiniai kriterijai ir su jais susiję vertinimo bei patikros reikalavimai galioja iki 2017 m. gruodžio 31 d.“

   6 straipsnis
   Sprendimo 2012/720/ES 3 straipsnis pakeičiamas taip:

      „3 straipsnis
      Produktų grupės „pramoninėse ir įstaigų automatinėse indaplovėse naudojami plovikliai“ ekologiniai kriterijai ir susiję įvertinimo bei patikros reikalavimai galioja iki 2017 m. gruodžio 31 d.“

   7 straipsnis
   Sprendimo 2012/721/ES 3 straipsnis pakeičiamas taip:

      „3 straipsnis
      Produktų grupės „pramonėje ir įstaigose naudojami skalbikliai“ ekologiniai kriterijai ir susiję įvertinimo bei patikros reikalavimai galioja iki 2017 m. gruodžio 31 d.“

   8 straipsnis
   Šis sprendimas skirtas valstybėms narėms.

      Priimta Briuselyje 2016 m. lapkričio 14 d.

            Komisijos vardu

         Karmenu VELLA

            Komisijos narys

      (1)  OL L 27, 2010 1 30, p. 1.

      (2)  2009 m. kovo 12 d. Komisijos sprendimas 2009/300/EB, kuriuo nustatomi patikslinti ekologiniai kriterijai, taikomi suteikiant Bendrijos ekologinį ženklą televizoriams (OL L 82, 2009 3 28, p. 3).

      (3)  2011 m. balandžio 28 d. Komisijos sprendimas 2011/263/ES dėl ekologinių kriterijų, kuriais remiantis indaplovėse naudojamiems plovikliams suteikiamas ES ekologinis ženklas, nustatymo (OL L 111, 2011 4 30, p. 22).

      (4)  2011 m. balandžio 28 d. Komisijos sprendimas 2011/264/ES dėl ekologinių kriterijų, kuriais remiantis skalbinių plovikliams suteikiamas ES ekologinis ženklas, nustatymo (OL L 111, 2011 4 30, p. 34).

      (5)  2011 m. birželio 24 d. Komisijos sprendimas 2011/382/ES dėl ekologinių kriterijų, kuriais remiantis rankomis plaunamų indų plovikliams suteikiamas ES ekologinis ženklas, nustatymo (OL L 169, 2011 6 29, p. 40).

      (6)  2011 m. birželio 28 d. Komisijos sprendimas 2011/383/ES dėl ekologinių kriterijų, kuriais remiantis universaliems ir sanitarinės įrangos valikliams suteikiamas ES ekologinis ženklas, nustatymo (OL L 169, 2011 6 29, p. 52).

      (7)  2012 m. lapkričio 14 d. Komisijos sprendimas 2012/720/ES dėl ES ekologinio ženklo suteikimo pramoninėse ir įstaigų automatinėse indaplovėse naudojamiems plovikliams ekologinių kriterijų nustatymo (OL L 326, 2012 11 24, p. 25).

      (8)  2012 m. lapkričio 14 d. Komisijos sprendimas 2012/721/ES dėl ES ekologinio ženklo suteikimo pramonėje ir įstaigose naudojamiems skalbikliams ekologinių kriterijų nustatymo (OL L 326, 2012 11 24, p. 38).


title: 2016 m. liepos 26 d. Tarybos sprendimas (ES) 2016/1234, kuriuo skiriami Regionų komiteto du Italijos Respublikos pasiūlyti pakaitiniai nariai

text:
28.7.2016

               LT

               Europos Sąjungos oficialusis leidinys

               L 202/42

         TARYBOS SPRENDIMAS (ES) 2016/1234
   2016 m. liepos 26 d.
   kuriuo skiriami Regionų komiteto du Italijos Respublikos pasiūlyti pakaitiniai nariai
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 305 straipsnį,
   atsižvelgdama į Italijos vyriausybės pasiūlymą,
   kadangi:

               (1)

               2015 m. sausio 26 d., 2015 m. vasario 5 d. ir 2015 m. birželio 23 d. Taryba priėmė sprendimus (ES) 2015/116 (1), (ES) 2015/190 (2) ir (ES) 2015/994 (3), kuriais skiriami Regionų komiteto nariai ir pakaitiniai nariai laikotarpiui nuo 2015 m. sausio 26 d. iki 2020 m. sausio 25 d.

               (2)

               pasibaigus Carlo FIDANZA (Assessore di Veleso (CO)) ir Giuseppe VARACALLI (Sindaco del Comune di Gerace (RC)) įgaliojimams, kurių pagrindu buvo pasiūlytos jų kandidatūros, tapo laisvos dvi Regionų komiteto pakaitinių narių vietos,

         PRIĖMĖ ŠĮ SPRENDIMĄ:
   1 straipsnis
   Likusiam dabartinės kadencijos laikui iki 2020 m. sausio 25 d. Regionų komiteto pakaitiniais nariais skiriami:

               —

               Carlo FIDANZA, Consigliere del Comune di Rosazza (BI) (įgaliojimų pakeitimas),

               —

               Giuseppe VARACALLI, Consigliere del Comune di Gerace (RC) (įgaliojimų pakeitimas).

         2 straipsnis
   Šis sprendimas įsigalioja jo priėmimo dieną.

      Priimta Briuselyje 2016 m. liepos 26 d.

            Tarybos vardu

            Pirmininkas

         M. LAJČÁK

      (1)  2015 m. sausio 26 d. Tarybos sprendimas (ES) 2015/116, kuriuo skiriami Regionų komiteto nariai ir pakaitiniai nariai laikotarpiui nuo 2015 m. sausio 26 d. iki 2020 m. sausio 25 d. (OL L 20, 2015 1 27, p. 42).

      (2)  2015 m. vasario 5 d. Tarybos sprendimas (ES) 2015/190, kuriuo skiriami Regionų komiteto nariai ir pakaitiniai nariai laikotarpiui nuo 2015 m. sausio 26 d. iki 2020 m. sausio 25 d. (OL L 31, 2015 2 7, p. 25).

      (3)  2015 m. birželio 23 d. Tarybos sprendimas (ES) 2015/994, kuriuo skiriami Regionų komiteto nariai ir pakaitiniai nariai laikotarpiui nuo 2015 m. sausio 26 d. iki 2020 m. sausio 25 d. (OL L 159, 2015 6 25, p. 70).


title: 2017 m. birželio 30 d. Komisijos sprendimas (ES) 2017/1441 dėl pagalbos schemos „Pagalbos pieno gamintojams schema“ (Nr. SA.45447 (2016/C) (ex 2016/N)), apie kurią pranešė Lenkija (pranešta dokumentu Nr. C(2017) 4359)

text:
9.8.2017

               LT

               Europos Sąjungos oficialusis leidinys

               L 206/8

         KOMISIJOS SPRENDIMAS (ES) 2017/1441
   2017 m. birželio 30 d.
   dėl pagalbos schemos „Pagalbos pieno gamintojams schema“ (Nr. SA.45447 (2016/C) (ex 2016/N)), apie kurią pranešė Lenkija

         (pranešta dokumentu Nr. C(2017) 4359)

   (Tekstas autentiškas tik lenkų kalba)
   EUROPOS KOMISIJA,
   atsižvelgdama į Sutartį dėl Europos Sąjungos veikimo, ypač į jos 108 straipsnio 2 dalies pirmą pastraipą,
   pakvietusi suinteresuotąsias šalis pateikti pastabas pagal pirmiau nurodytą nuostatą,
   kadangi:
   1.   PROCEDŪRA

               (1)

               2016 m. gegužės 23 d. raštu Lenkija, remdamasi SESV 108 straipsnio 3 dalimi, pranešė apie pieno gamintojams skirtą pagalbos schemą (toliau – pagalbos schema).

               (2)

               Lenkija pateikė papildomą informaciją 2016 m. birželio 1 d. raštu. 2016 m. liepos 11 d. raštu Komisija paprašė papildomos informacijos, kurią Lenkijos valdžios institucijos pateikė 2016 m. liepos 15 d. raštu.

               (3)

               2016 m. rugsėjo 16 d. raštu (1) (Sprendimas pradėti procedūrą) Komisija pranešė Lenkijai apie savo sprendimą pradėti SESV 108 straipsnio 2 dalyje nustatytą procedūrą dėl pagalbos schemos. Tame pačiame rašte Komisija išreiškė abejones dėl pagalbos schemos suderinamumo su vidaus rinka.

               (4)

               2016 m. spalio 12 d. raštu Lenkija pateikė savo pastabas dėl Sprendimo pradėti procedūrą.

               (5)

               Sprendimas pradėti procedūrą paskelbtas Europos Sąjungos oficialiajame leidinyje
                   (2). Komisija pakvietė kitas suinteresuotąsias šalis per vieną mėnesį pateikti informaciją.

               (6)

               Komisija suinteresuotųjų šalių pastabų negavo ir apie tai pranešė Lenkijai 2017 m. sausio 13 d. raštu.

               (7)

               2016 m. lapkričio 14 d. ir 2017 m. sausio 13 d. raštais Komisija paprašė Lenkijos pateikti papildomos informacijos. Lenkija į šiuos raštus atsakė 2017 m. sausio 20 d. raštu.

         2.   PAGRINDINIAI FAKTAI

               (8)

               Pieno ir pieno produktų sektoriuje kiekybinis gamybos apribojimas (pieno kvotų sistema) daugelį metų buvo esminė rinkos politikos priemonė. Įdiegta 1984 m., ši priemonė buvo kelis kartus pratęsta: paskutinį kartą ji Tarybos reglamentu (EB) Nr. 1234/2007 (3) (Vieno bendro žemės ūkio rinkų organizavimo reglamentu) buvo pratęsta iki 2015 m. kovo 31 d. Taigi, paskutiniai kvotos metai buvo 2014–2015 m. Pagrindinis pieno kvotos sistemos tikslas – sumažinti tiekimo ir paklausos nesubalansuotumą atitinkamoje rinkoje ir dėl to atsirandantį struktūrinį perteklių taip sukuriant geresnę rinkos pusiausvyrą. Surenkamo arba tiesioginiam vartojimui parduoto pieno kiekiams, viršijantiems tam tikrą garantuojamąją ribą, buvo taikomas mokestis. Mokestį valstybės narės turėjo mokėti, kai tik būdavo viršijama nacionalinė kvota. Valstybės narės Europos žemės ūkio garantijų fondui (EŽŪGF) turėjo sumokėti mokestį, atitinkantį jų nacionalinės kvotos perviršį, kuris, siekiant atsižvelgti į bankroto atvejus arba į tai, kad tam tikri gamintojai tikrai nėra pajėgūs susimokėti į mokestį, sumažinamas fiksuota 1 % dydžio suma. Tuomet valstybės narės mokėjimo naštą turėjo paskirstyti gamintojams, dėl kurių atsirado šis perteklius. Tie gamintojai buvo įpareigoti atitinkamai valstybei narei sumokėti tam tikrą mokesčio dalį dėl to, kad jie viršijo jiems nustatytą kiekį (4).

               (9)

               2014–2015 m. kvotos metais Lenkijoje didmeniniams pieno gamintojams skirta nacionalinė kvota buvo viršyta 580,3 mln. kg, todėl į Sąjungos biudžetą reikėjo sumokėti 659,8 mln. PLN (maždaug 152,7 mln. EUR) mokestį. Individualias kvotas viršiję Lenkijos pieno gamintojai turėjo sumokėti pieno kvotos viršijimo mokestį – 90,98 PLN už kiekvieną 100 kg perviršio.

               (10)

               Atsižvelgiant į žemas pieno kainas ir finansinius sunkumus pieno sektoriuje, 2015 m. kovo mėn. Komisijos reglamentas (EB) Nr. 595/2004 (5) buvo iš dalies pakeistas Komisijos įgyvendinimo reglamentu (ES) 2015/517 (6) siekiant palengvinti gamintojų, turinčių sumokėti pertekliaus mokestį už 2014–2015 m. kvotos metus, finansinę naštą.

               (11)

               Tuo remdamasi Lenkija priėmė taisykles, kuriomis leidžiama susijusiems Lenkijos pieno gamintojams sumokėti pieno kvotos viršijimo mokestį trimis dalimis (7). Pirmąją dalį, sudarančią ne mažiau kaip trečdalį mokėtino mokesčio, tie pieno gamintojai turėjo sumokėti iki 2015 m. rugsėjo 30 d., o likusią sumą, sudarančią ne mažiau kaip trečdalį viso mokėtino mokesčio sumos, – iki 2016 m. rugsėjo 30 d. Visa mokėtino mokesčio suma turėjo būti sumokėta iki 2017 m. rugsėjo 30 d. Mokėjimo dalimis sistemos buvo taikomos laikantis Komisijos reglamente (ES) Nr. 1408/2013 (8) nustatytų sąlygų.

               (12)

               Kaip nurodyta 1 antraštinėje dalyje, 2016 m. gegužės 23 d. Lenkija pranešė Komisijai apie valstybės pagalbos schemą, pagal kurią būtų galima nurašyti pieno gamintojų nesumokėtą individualių kvotų viršijimo mokestį (mokėtiną mokestį) už 2014–2015 m. kvotų metus.

         3.   APIBŪDINIMAS

               (13)

               Pagalbos schemos nacionalinis teisinis pagrindas yra Ministrų kabineto sprendimas, kuriuo nustatoma pagalbos pieno gamintojams schema (9) (toliau – Ministrų kabineto sprendimas) ir Įstatymas dėl viešųjų finansų (10).

               (14)

               Atsižvelgdamas į Ministrų kabineto sprendimą, Žemės ūkio ir kaimo plėtros ministras gali, remdamasi pieno gamintojo prašymu, priimti sprendimą dėl visiško arba dalinio mokėtino mokesčio nurašymo.

               (15)

               Remiantis ministrų kabineto sprendimu, pagalba gali būti suteikiama pieno gamintojams, kurie

                           a)

                           yra vidutinės ir mažosios įmonės; ir

                           b)

                           2014–2015 kvotos metais pateikė į rinką tokį pieno arba pieno produktų kiekį, kuris viršijo individualią kvotą, galiojančią konkrečią metų dieną, atsižvelgiant į 2015 m. kovo 31 d. buvusią situaciją, ir turėjo sumokėti Vieno BRO reglamente nustatytą mokestį; ir

                           c)

                           sumokėjo pirmąją mokėtino mokesčio dalį; ir

                           d)

                           atitinka Įstatymo dėl viešųjų finansų 56 ir 57 straipsniuose nustatytas gautinų biudžeto sumų nurašymo sąlygas; kitaip sakant, mokestis bus nurašomas, jei

                                       i)

                                       fizinis asmuo mirė nepalikdamas jokio turto arba paliko turto, kuriam, remiantis atskiromis nuostatomis, įstatymo vykdymo užtikrinimas netaikomas, arba paliko kasdienio naudojimo namų ūkyje daiktus, kurių visa vertė neviršija 6 000 PLN;

                                       ii)

                                       juridinis asmuo buvo išbrauktas iš atitinkamo juridinių asmenų registro ir neturėjo turto, iš kurio galėtų būti išieškomas mokėtinas mokestis, o atsakomybė dėl gautinų biudžeto sumų teisiškai nebuvo perduota trečiajai šaliai;

                                       iii)

                                       yra pagrįstų priežasčių įtarti, kad taikant įstatymo vykdymo užtikrinimo procedūras nebus išieškota suma, viršijanti sąnaudas, kurios buvo patirtos siekiant susigrąžinti ir teisiškai išsireikalauti mokėtiną mokestį, arba įstatymo vykdymo užtikrinimo procedūros buvo nesėkmingos;

                                       iv)

                                       juridinio statuso neturintis organizacinis skyrius buvo panaikintas;

                                       v)

                                       tai yra gyvybiškai svarbu skolininkui arba viešajam interesui;

                                       vi)

                                       tai yra pateisinama dėl socialinių ar ekonominių priežasčių, visų pirma, siekiant įrodyti skolininko mokumą ir valstybės iždo teisėtą interesą.

               (16)

               Remiantis Ministrų kabineto sprendimu, pagalba gali būti suteikiama ir įsigalioti Komisijos teigiamo sprendimo dėl pagalbos schemos suderinimo su vidaus rinka priėmimo dieną, bet ne vėliau kaip 2017 m. spalio 31 d.

         4.   PRIEŽASTYS PRADĖTI SESV 108 STRAIPSNIO 2 DALYJE NURODYTĄ PROCEDŪRĄ

               (17)

               Remiantis Komisijos vertinimu, pateiktu Sprendime pradėti procedūrą, visos sąlygos dėl pagalbos buvimo, nurodytos SESV 107 straipsnio 1 dalyje, buvo tenkinamos (Sprendimo pradėti procedūrą 28–33 konstatuojamosios dalys).

               (18)

               Dėl suderinamumo su vidaus rinka Komisija pažymėjo, kad pagalba neatitiko SESV 107 straipsnio 2 dalies a, b ir c punktuose ir 107 straipsnio 3 dalies a, b ir d punktuose numatytų nukrypti leidžiančių nuostatų (Sprendimo pradėti procedūrą 35–36 konstatuojamosios dalys).

               (19)

               Be to, Komisija abejojo, ar būtų galima taikyti SESV 107 straipsnio 3 dalies c punktą, atsižvelgiant į tai, kad atrodė, jog pagalba neatitiko nė vienos pagalbos kategorijos, numatytos valstybės pagalbos taisyklėse, taikytinose žemės ūkio sektoriuje, t. y. Komisijos reglamente (ES) Nr. 702/2014 (11), Europos Sąjungos valstybės pagalbos žemės ūkio ir miškininkystės sektoriams ir kaimo vietovėse gairėse 2014–2020 m. (12) (Žemės ūkio sektoriaus gairės), Gairėse dėl valstybės pagalbos sunkumų patiriančioms ne finansų įmonėms sanuoti ir restruktūrizuoti (13) (Sanavimo ir restruktūrizavimo gairės) arba Reglamente (ES) Nr. 1408/2013 (Sprendimo pradėti procedūrą 37–39 ir 48–49 konstatuojamosios dalys). Be to, nepanašu, kad pagalba būtų padėjusi vystyti pieno sektorių taip, kaip nurodyta SESV 107 straipsnio 3 dalies c punkte.

               (20)

               Iš Sprendimo pradėti procedūrą taip pat paaiškėjo, kad pagalbos schema buvo pažeistos Vieno BRO reglamento nuostatos, reglamentuojančios pieno mokestį (Sprendimo pradėti procedūrą 40–47 konstatuojamosios dalys).

         5.   LENKIJOS PASTABOS

               (21)

               Prasidėjus oficialiai tyrimo procedūrai Lenkija nepateikė jokių pastabų, kad būtų galima pašalinti iškilusias abejones. Tačiau 2016 m. spalio 12 d. ir 2017 m. sausio 20 d. raštuose Lenkija paaiškino, kad pagalba nebuvo ir nebus teikiama Lenkijoje, nes negautas teigiamas Komisijos sprendimas (žr. 16 konstatuojamąją dalį).

         6.   SUINTERESUOTŲJŲ ŠALIŲ PASTABOS

               (22)

               Pastabų iš suinteresuotųjų šalių Komisija negavo.

         7.   VALSTYBĖS PAGALBOS BUVIMO VERTINIMAS

               (23)

               Remiantis SESV 107 straipsnio 1 dalimi, „išskyrus tuos atvejus, kai Sutartys nustato kitaip, valstybės narės arba iš jos valstybinių išteklių bet kokia forma suteikta pagalba, kuri, palaikydama tam tikras įmones arba tam tikrų prekių gamybą, iškraipo konkurenciją arba gali ją iškraipyti, yra nesuderinama su vidaus rinka, kai ji daro įtaką valstybių narių tarpusavio prekybai“.

               (24)

               Taigi, priemonė laikoma valstybės pagalba pagal Sutarties 107 straipsnio 1 dalį, jeigu ji atitinka visas šias sąlygas: i) priemonė turi būti priskiriama prie valstybės priemonių ir finansuojama iš valstybės išteklių; ii) ja turi būti suteikiamas pranašumas pagalbos gavėjui; iii) pranašumas turi būti atrankinis; ir iv) priemone turi būti iškraipoma konkurencija arba keliama jos iškraipymo grėsmė ir turi būti daromas poveikis valstybių narių tarpusavio prekybai.

      Valstybės arba iš valstybinių išteklių suteikta pagalba

               (25)

               Pagalbos schema numatytas mokėtino mokesčio nurašymas. Nurašymas yra pagrįstas nacionalinėmis nuostatomis, todėl yra priskiriamas valstybei. Jis taip pat yra finansuojamas iš valstybės biudžeto ta prasme, kad Lenkija jau sumokėjo mokestį EŽŪGF, ir dabar Lenkijos valstybė, nurašydama mokėtiną mokestį, netenka pajamų, kurias būtų galima panaudoti kitiems tikslams. Pajamų, kurios priešingu atveju būtų atitekusios valstybei, atsisakymas yra valstybinių išteklių perdavimas (14).

      Atrankinis pranašumas/įmonės

               (26)

               Potencialūs pagalbos schemos gavėjai yra tam tikri pieno gamyba užsiimantys ūkiai Lenkijoje (15 konstatuojamoji dalis) (15).

               (27)

               Kaip apibrėžta SESV 107 straipsnio 1 dalyje, pranašumas – tai bet kokia ekonominė nauda, kurios įmonė nebūtų gavusi įprastomis rinkos sąlygomis, t. y. be valstybės intervencijos (16). Kad ši priemonė būtų pagalba, ja turi būti suteiktas pranašumas, dėl kurio ji nepatirtų įprastų savo biudžeto išlaidų.

               (28)

               Naujausioje teismo praktikoje, konkrečiai, Bendrojo Teismo sprendime byloje T-538/11 Belgijos Karalystė prieš Europos Komisiją pakartota, kad „paprastai įmonės biudžetui tenkančių išlaidų sąvoka apima papildomas išlaidas, kurias įmonės turi padengti dėl ekonominei veiklai taikomų prievolių, numatytų įstatyme, kitame teisės akte ar sutartyje“ (17).

               (29)

               Pieno mokesčio ir panašias išlaidas pieno gamintojas turi padengti iš savo biudžeto vykdydamas įprastinę verslo veiklą. Įsipareigojimas mokėti pieno mokestį nustatytas Vieno BRO reglamente ir nacionalinėse pieno ir pieno produktų rinkos organizavimo taisyklėse (žr. 8–10 konstatuojamąsias dalis). Jei tam tikros įmonės yra visai ar iš dalies atleidžiamos nuo tokių išlaidų, tada jos įgyja pranašumą.

               (30)

               Todėl Komisija mano, kad pagalbos schema suteikia pieno gamintojams atrankųjį pranašumą.

      Konkurencijos iškraipymas ir poveikis prekybai

               (31)

               Teisingumo Teismas nuolat laikėsi pozicijos, kad įmonės konkurencinės padėties sustiprinimas suteikiant jai valstybės pagalbą paprastai reiškia konkurencijos iškreipimą su ja konkuruojančių įmonių, kurios tos pagalbos negauna, atžvilgiu (18). Pagalba įmonei, vykdančiai veiklą rinkoje, kuri atverta Sąjungos vidaus prekybai, gali turėti įtakos valstybių narių tarpusavio prekybai (19). Sąjungos viduje vyksta intensyvi prekyba žemės ūkio produktais, įskaitant pieną (20), o Lenkija yra viena iš didžiausių pieno gamintojų Sąjungoje (21).

               (32)

               Šiame sprendime vertinama pagalbos schema skirta veiklai (visų pirma, pieninių veiklai) žemės ūkio sektoriuje remti. Kaip pirmiau apibūdinta, Sąjungoje vyksta prekyba pieninių gaminiais. Todėl Komisija mano, kad nagrinėjama schema daro poveikį valstybių narių tarpusavio prekybai.

               (33)

               Todėl, atsižvelgiant į didelio masto prekybą žemės ūkio produktais, galima teigti, kad nagrinėjama schema iškreipia arba gali iškreipti konkurenciją ir daro poveikį valstybių narių tarpusavio prekybai.

      Išvada dėl pagalbos buvimo

               (34)

               Taigi galima daryti išvadą, kad pagalbos schema pagal SESV 107 straipsnio 1 dalį yra valstybės pagalba.

         8.   PAGALBOS TEISĖTUMO VERTINIMAS

               (35)

               Pagal SESV 108 straipsnio 3 dalį valstybės narės yra įpareigotos pranešti Komisijai apie bet kokį ketinimą suteikti pagalbą ir negali teikti tokios pagalbos negavusios Komisijos patvirtinimo, kad pagalba yra suderinama (įpareigojimas dėl neveikimo).

               (36)

               Apie pagalbos schemą buvo pranešta Komisijai 2016 m. gegužės 23 d.; pagalbos schema nebuvo įgyvendinta. Taigi, Lenkija įvykdė SESV 108 straipsnio 3 dalyje nustatytą įpareigojimą.

         9.   SUDERINAMUMO ĮVERTINIMAS

               (37)

               Tiek, kiek pagalbos schema yra valstybės pagalba pagal SESV 107 straipsnio 1 dalį, jos suderinamumas turi būti vertinamas atsižvelgiant į atitinkamas valstybės pagalbos taisykles žemės ūkio srityje. Jau nusistovėjusi teismo praktika, kad priemonės suderinamumą su vidaus rinka turi įrodyti valstybė narė (22). Komisija pažymi, kad Lenkijos valdžios institucijos nepateikė informacijos apie tai, kodėl pagalbos schemą būtų galima laikyti suderinama su vidaus rinka pagal bet kurią Komisijos valstybės pagalbos priemonę, visų pirma, pagal vieną iš toliau nurodytųjų,

               (38)

               Kaip jau nurodyta Sprendime pradėti procedūrą, įvertinta pagalbos schema neatitinka jokios Žemės ūkio orientacinėse gairėse ar Reglamente (ES) Nr. 702/2014 numatytos pagalbos kategorijos. Kadangi Lenkija nepateikė jokių atitinkamų pastabų, Komisija pažymi, jog jos abejonės dėl Žemės ūkio orientacinių gairių ir Reglamento (ES) Nr. 702/2014 taikymo yra patvirtinamos.

               (39)

               Be to, kaip jau pažymėta Sprendime pradėti procedūrą, pagalba pagal įvertintą schemą neatitinka pagalbos sunkumus patiriančioms įmonėms kriterijų, kaip apibrėžta Sanavimo ir restruktūrizavimo gairėse. Kadangi Lenkija nepateikė jokių atitinkamų pastabų, Komisija pažymi, jog jos abejonės dėl Sanavimo ir restruktūrizavimo gairių taikomumo yra patvirtinamos.

               (40)

               Kadangi Lenkija nepateikė jokių atitinkamų pastabų dėl de minimis pagalbos, Komisija toliau pažymi, jog jos abejonės dėl Reglamento (ES) Nr. 1408/2013 taikomumo yra patvirtinamos.

               (41)

               Savo pranešime Lenkija daro nuorodą į Žemės ūkio orientacinių gairių 30 punktą. Remdamasi Žemės ūkio orientacinių gairių 30 punktu, Komisija vertins visas pagalbos priemones, kurioms netaikomos šios gairės arba kurios nors kitos valstybės pagalbą reglamentuojančios atitinkamos taisyklės, kiekvienu atveju atskirai, tiesiogiai remdamasi Sutarties 107 straipsnio 3 dalimi ir atsižvelgdama į Sutarties 107, 108 ir 109 straipsniuose nustatytas taisykles, bendra žemės ūkio politika ir, pagal analogiją, Žemės ūkio orientacinėmis gairėmis (kai įmanoma). Valstybės narės, pranešančios apie valstybės pagalbą, nepatenkančią į Žemės ūkio orientacinių gairių taikymo sritį, turi įrodyti, kad atitinkama valstybės pagalba atitinka šių gairių I dalies 3 skyriuje nustatytus bendruosius vertinimo principus. Komisija šias priemones patvirtina tik jei teigiamas poveikis sektoriaus plėtrai yra aiškiai didesnis už konkurencijos iškraipymo vidaus rinkoje ir poveikio valstybių narių tarpusavio prekybai riziką.

               (42)

               Tais atvejais, kai pagalba patenka į SESV 107 straipsnio 3 dalies taikymo sritį, Komisija turi plačią veiksmų laisvę (23).

               (43)

               SESV 107 straipsnio 3 dalyje nustatyti keturios atvejų rūšys, kai valstybės pagalba gali būti laikoma suderinama su bendrąja rinka. Komisija laiko, kad SESV 107 straipsnio 3 dalies a, b ir d punktuose nurodytos išimtys šiuo atveju yra netaikytinos, nes minėta pagalba nėra skirta regionų, kuriuose yra neįprastai žemas gyvenimo lygis arba didelis nedarbas, ekonominei plėtrai skatinti, visai Europai svarbiems projektams skatinti arba kurios nors valstybės narės dideliems ekonomikos sutrikimams pašalinti, taip pat nėra skirta kultūrai remti ir paveldui išsaugoti.

               (44)

               Pagal SESV 107 straipsnio 3 dalies c punktą pagalba, skirta tam tikros ekonominės veiklos rūšių arba tam tikrų ekonomikos sričių plėtrai skatinti, jei ji netrikdo prekybos sąlygų taip, kad prieštarautų bendram interesui, gali būti laikoma suderinama su vidaus rinkai.

               (45)

               Kad pagalba būtų suderinama su SESV 107 straipsnio 3 dalies c punktu, ja turi būti siekiama bendro intereso. Šia prasme pagalba žemės ūkio sektoriuje turėtų būti visų pirma suderinama su bendru žemės ūkio produktų rinkų organizavimu. Jei konkrečios srities bendras rinkos organizavimas yra reguliuojamas reglamentu, valstybės narės privalo nesiimti jokių priemonių, kurios galėtų susilpninti tokį reguliavimą arba sukurti jo išimtis (24).

               (46)

               Pieno ir pieno produktų sektoriuje atitinkamos taisyklės yra nustatytos Vieno BRO reglamente ir Reglamente (EB) Nr. 595/2004. Reglamente (EB) Nr. 595/2004 nustatytos išsamios taisyklės dėl mokesčio taikymo pieno ir pieno produktų sektoriuje, be kita ko, yra susijusios su mokesčio mokėjimu. Pakeitimu, kuris buvo padarytas Įgyvendinimo reglamentu (ES) 2015/517, buvo leista valstybėms narėms nuspręsti, kad mokėtina suma, susijusi su 12 mėnesių laikotarpiu, kurio pradžia – 2014 m. balandžio 1 d., būtų sumokėta trimis metinėmis dalimis nemokant palūkanų iki 2017 m. rugsėjo 30 d. Vieno BRO reglamente nėra numatyta papildomų išimčių dėl mokesčio mokėjimo. Lenkija pasinaudojo minėtu leidimu teikdama de minimis pagalbą. Be to, pagal šią pagalbos schemą numatytas mokesčio mokėjimo (antros ir trečios dalies) anuliavimas ūkininkams, viršijusiems jiems nustatytus kiekius, kurie dėl to pagal vieno žemės ūkio produktų rinkų organizavimo taisykles privalo sumokėti mokestį Lenkijos valstybei. Jeigu tam tikri Lenkijos pieno gamintojai būtų atleisti nuo įpareigojimo mokėti mokestį, būtų pakenkta kvotų sistemai ir iškreipiama konkurencija su tais gamintojais, kurie neviršija kvotų, ir tais, kurie ėmėsi veiksmų, kad sumokėtų savo mokesčius (25).

               (47)

               Tuo remdamasi Komisija laikosi nuomonės, kad pieno mokesčio nurašymas yra nesuderinamas su Vieno BRO reglamentu ir Reglamentu (EB) Nr. 595/2004, taigi, ir su bendro pieno produktų rinkų organizavimo taisyklėmis dėl pieno kvotos sistemos.

               (48)

               Pieno mokesčio nurašymas yra tik priemonė, kuria siekiama pagerinti įmonių finansinę padėtį, kuria niekaip neprisidedama prie sektoriaus vystymo ir nesiekiama bendro tikslo, ir tai yra nesuderinama su BRO taisyklėmis.

               (49)

               Be to, jei valstybės pagalbos priemonė reiškia neišvengiamą Sąjungos teisės pažeidimą, pagalba negali būti paskelbta suderinama su vidaus rinka (26).

               (50)

               Atitinkamai, pagalbos schema negali būti laikoma suderinama su vidaus rinka.

      Išvada dėl suderinamumo

               (51)

               Atsižvelgdama į tai, kas išdėstyta, Komisija nustatė, kad priemonė, apie kurią pranešta, yra valstybės pagalba, kaip apibrėžta SESV 107 straipsnio 1 dalyje, ir todėl yra nesuderinama su vidaus rinka.

               (52)

               Kadangi pagalbos schema nebuvo įgyvendinta (21 konstatuojamoji dalis), valstybės pagalba neturi būti susigrąžinama,

         PRIĖMĖ ŠĮ SPRENDIMĄ:
   1 straipsnis
   Pagalbos pieno gamintojams schema, apie kurią Lenkija pranešė 2016 m. gegužės 23 d., yra valstybės pagalba, kaip apibrėžta SESV 107 straipsnio 1 dalyje. Ši valstybės pagalba nesuderinama su vidaus rinka. Todėl Lenkijos valdžios institucijos negali įgyvendinti šios pagalbos.
   2 straipsnis
   Lenkija per du mėnesius nuo šio sprendimo paskelbimo informuoja Komisiją apie priemones, kurių buvo imtasi vykdant šį sprendimą.
   3 straipsnis
   Šis sprendimas skirtas Lenkijos Respublikai.

      Priimta Briuselyje 2017 m. birželio 30 d.

            Komisijos vardu

         Phil HOGAN

            Komisijos narys

      (1)  C(2016) 5770 final.

      (2)  OL C 406, 2016 11 4, p. 86.

      (3)  2007 m. spalio 22 d. Tarybos reglamentas (EB) Nr. 1234/2007, nustatantis bendrą žemės ūkio rinkų organizavimą ir konkrečias tam tikriems žemės ūkio produktams taikomas nuostatas (Bendras BRO reglamentas) (OL L 299, 2007 11 16, p. 1).

      (4)  Lenkijoje šis įpareigojimas buvo nustatytas 2004 m. balandžio 20 d. Įstatyme dėl pieno ir pieno produktų rinkos organizavimo (2004 m. Lenkijos Respublikos įstatymų biuletenio Nr. 93 897 punktas su vėlesniais pakeitimais).

      (5)  2004 m. kovo 30 d. Komisijos reglamentas (EB) Nr. 595/2004, nustatantis išsamias Tarybos reglamento (EB) Nr. 1788/2003, nustatančio mokestį pieno ir pieno produktų sektoriuje, taikymo taisykles (OL L 94, 2004 3 31, p. 22).

      (6)  2015 m. kovo 26 d. Komisijos įgyvendinimo reglamentas (ES) 2015/517, kuriuo iš dalies keičiamas Reglamentas (EB) Nr. 595/2004, nustatantis išsamias Tarybos reglamento (EB) Nr. 1788/2003, nustatančio mokestį pieno ir pieno produktų sektoriuje, taikymo taisykles (OL L 82, 2015 3 27, p. 73).

      (7)  2015 m. liepos 29 d. Ministrų kabineto reglamentas dėl Žemės ūkio rinkos agentūros vykdomo pieno gamintojų mokėtino mokesčio dėl individualių kvotų viršijimo 2014–2015 m. suskirstymo dalimis ((2015 m. Įstatymų biuletenio 1105 punktas su vėlesniais pakeitimais). [Rozporządzenie Rady Ministrów z dnia 29 lipca 2015 r. w sprawie realizacji przez Agencję Rynku Rolnego zadania polegającego na rozkładaniu na raty opłaty należnej od producentów mleka za przekroczenie kwot indywidualnych w roku kwotowym 2014/2015, Dz. U. 2015, poz. 1105].

      (8)  2013 m. gruodžio 18 d. Komisijos reglamentas (ES) Nr. 1408/2013 dėl Sutarties dėl Europos Sąjungos veikimo 107 ir 108 straipsnių taikymo de minimis pagalbai žemės ūkio sektoriuje (OL L 352, 2013 12 24, p. 9).

      (9)  2016 m. gegužės 19 d. Ministrų kabineto sprendimas, kuriuo nustatoma pagalbos pieno gamintojams schema [Uchwała Rady Ministrów z dnia 19 maja 2016 r. w sprawie ustanowienia programu pomocy producentom mleka].

      (10)  2009 m. rugpjūčio 27 d. Įstatymas dėl viešųjų finansų (2013 m. Įstatymų biuletenio 885 punktas su vėlesniais pakeitimais [Ustawa z dnia 27 sierpnia 2009 r. o finansach publicznych (Dz.U. z 2013 r., poz. 885, z późn. zm.)].

      (11)  2014 m. birželio 25 d. Komisijos reglamentas (ES) Nr. 702/2014, kuriuo skelbiama, kad tam tikrų kategorijų pagalba žemės bei miškų ūkio sektoriuose ir kaimo vietovėse yra suderinama su vidaus rinka pagal Sutarties dėl Europos Sąjungos veikimo 107 ir 108 straipsnius (OL L 193, 2014 7 1, p. 1).

      (12)  OL C 204, 2014 7 1, p. 1.

      (13)  OL C 249, 2014 7 31, p. 1.

      (14)  Žr. sprendimo byloje Prancūzija prieš Ladbroke Racing Ltd ir Komisiją, C-83/98 P, Rink. ES:C:2000:248, 48–51 punktus.

      (15)  Sprendime pradėti procedūrą (31 konstatuojamoji dalis, 8 išnaša) Komisija iškėlė abejones, visų pirma, dėl to, ar kai kurie gavėjai galėjo veiksmingai pasinaudoti pagalba. Tačiau Lenkijos valdžios institucijos nepateikė jokios informacijos, kuri būtų leidusi Komisijai pašalinti savo abejones.

      (16)  Žr. sprendimo byloje SFEI ir kiti, C-39/94, Rink. ES:C:1996:285, 60 punktą; sprendimo byloje Ispanija prieš Komisiją, C-342/96, Rink. ES:C:1999:210, 41 punktą.

      (17)  Rink. ES:T:2015:188, 76 punktas.

      (18)  Žr. sprendimo byloje Philip Morris Holland BV prieš Komisiją, C-730/79, Rink. ES:C:1980:209, 11 ir 12 punktus;

      (19)  Žr., visų pirma, sprendimo byloje Prancūzijos Respublika prieš Komisiją C-102/87, Rink. ES:C:1988:391, 19 punktą.

      (20)  2015 m. Sąjungos viduje prekyba pienu išaugo daugiau nei 4,5 mlrd. EUR, o visų pieno produktų – daugiau nei 28 mlrd. EUR. Šaltinis – Eurostatas.

      (21)  2015 m. Lenkija buvo penkta pagal dydį karvės pieno gamintoja Sąjungoje, pagaminanti daugiau kaip 10 mln. tonų pieno. Šaltinis – Eurostatas.

      (22)  Žr. sprendimo byloje Italija prieš Komisiją, C-364/90, Rink. ES:C:1993:157 20 punktą; sprendimo sujungtose bylose Freistaat Sachsen ir kiti prieš Komisiją, T-132/96 ir T-143/96, Rink. ES:T:1999:326, 140 punktą; sprendimo byloje Italija prieš Komisiją, C-372/97, Rink. ES:C:2004:234, 81 punktą.

      (23)  Žr., pavyzdžiui, sprendimo byloje SFEI ir kiti, C-39/94, ES:C:1996:285, 36 punktą; sprendimo byloje Vlaamse Gewest prieš Komisiją, T-214/95, Rink. ES:C:1998:77, 86 punktą.

      (24)  Žr., pavyzdžiui, sprendimo byloje Prancūzija prieš Komisiją, C-456/00, Rink. ES?:C:2002:753, 30–33 punktus.

      (25)  Dabar vykdoma pažeidimo nagrinėjimo procedūra prieš Italija dėl to, kad ji nesusigrąžino mokėtinų pieno mokesčių iš Italijos gamintojų (byla C-433/15).

      (26)  Žr., pvz., sprendimo byloje Vokietija prieš Komisiją, C-156/98, Rink. ES?:C:2000:467, 78 punktą ir sprendimo byloje Régie Networks prieš Rhone Alpes Bourgogne, C-333/07, Rink. ES?:C:2008:764, 94–116 punktus.


title: 2006 m. vasario 27 d.  Tarybos sprendimas 2006/172/BUSP, įgyvendinantis Bendrąją poziciją 2004/852/BUSP dėl ribojančių priemonių Dramblio Kaulo Krantui

text:
2.3.2006

               LT

               Europos Sąjungos oficialusis leidinys

               L 61/21

      TARYBOS SPRENDIMAS 2006/172/BUSP
   2006 m. vasario 27 d.
   įgyvendinantis Bendrąją poziciją 2004/852/BUSP dėl ribojančių priemonių Dramblio Kaulo Krantui
   EUROPOS SĄJUNGOS TARYBA,
   atsižvelgdama į 2004 m. gruodžio 13 d. Bendrąją poziciją 2004/852/BUSP (1), ypač į jos 6 straipsnį kartu su Europos Sąjungos sutarties 23 straipsnio 2 dalimi,
   kadangi:

               (1)

               2004 m. gruodžio 13 d. Taryba priėmė Bendrąją poziciją 2004/852/BUSP dėl ribojančių priemonių Dramblio Kaulo Krantui, kad įgyvendintų priemones, nustatytas Jungtinių Tautų Saugumo Tarybos (JTST) rezoliucija 1572 (2004) (toliau – JTSTR 1572 (2004)), nukreiptas prieš Dramblio Kaulo Krantą.

               (2)

               2006 m. vasario 7 d. komitetas, įsteigtas pagal JTSTR 1572 (2004) 14 dalį, Dramblio Kaulo Krantui, patvirtino asmenų, kuriems taikomos JTSTR 1572 (2004) 9 ir 11 dalimis nustatytos bei JTST Rezoliucijos 1643 (2005) 1 dalimi atnaujintos priemonės, sąrašą.

               (3)

               Bendrosios pozicijos 2004/852/BUSP priedas turėtų būti atitinkamai papildytas,

         NUSPRENDĖ:
   1 straipsnis
   Šio sprendimo priede pateiktas asmenų sąrašas įtraukiamas į Bendrosios pozicijos 2004/852/BUSP priedą.
   2 straipsnis
   Šis sprendimas įsigalioja jo priėmimo dieną.
   3 straipsnis
   Šis sprendimas skelbiamas Europos Sąjungos oficialiajame leidinyje.

      Priimta Briuselyje, 2006 m. vasario 27 d.

            Tarybos vardu

            Pirmininkė

         U. PLASSNIK

      (1)  OL L 368, 2004 12 15, p. 50. Bendroji pozicija su pakeitimais, padarytais Bendrąja pozicija 2006/30/BUSP (OL L 19, 2006 1 24, p. 36).

      PRIEDAS
      1 straipsnyje nurodytas asmenų sąrašas

                  „1.

                  Pavardė, vardas: BLÉ GOUDÉ, Charles
                  Veikla: COJEP („Jaunieji patriotai“) vadovas
                  Gimimo data: 1972 1 1
                  Paso arba tapatybės dokumento numeris: PD. AE/088 DH 12
                  Pilietybė: Dramblio Kaulo Kranto

                  2.

                  Pavardė, vardas: DJUÉ, Eugène Ngoran Kouadio
                  Gimimo data: 1969 12 20 arba 1966 1 1
                  Pilietybė: Dramblio Kaulo Kranto

                  3.

                  Pavardė, vardas: FOFIE, Martin Kouakou
                  Veikla: vyriausiasis kapralas naujųjų pajėgų komendantas, Korhogo vietovė
                  Gimimo data: 1968 1 1
                  Pilietybė: Dramblio Kaulo Kranto“


title: 1971 m. lapkričio 8 d. Tarybos sprendimas taikantis Sutarties 123–127 straipsnius Prancūzijos užjūrio departamentams

text:
Svarbus teisinis pranešimas

|

31971D0364

Oficialusis leidinys L 249 , 10/11/1971 p. 0073 - 0073 specialusis leidimas suomių kalba: skyrius 1 tomas 1 p. 0073  specialusis leidimas danų kalba: serija I skyrius 1971(III) p. 0811  specialusis leidimas švedų kalba: skyrius 1 tomas 1 p. 0073  specialusis leidimas anglų kalba: serija I skyrius 1971(III) p. 0933  specialusis leidimas graikų k.: skyrius 05 tomas 1 p. 0124  specialusis leidimas ispanų kalba: skyrius 05 tomas 1 p. 0155  specialusis leidimas portugalų kalba skyrius 05 tomas 1 p. 0155

		Tarybos sprendimas1971 m. lapkričio 8 d.taikantis Sutarties 123–127 straipsnius Prancūzijos užjūrio departamentams(71/364/EEB)EUROPOS BENDRIJŲ TARYBA,atsižvelgdama į Europos ekonominės bendrijos steigimo sutartį, ypač į jos 227 straipsnio 2 dalį,atsižvelgdama į Komisijos pasiūlymą,kadangi 227 straipsnio 2 dalies antrojoje pastraipoje numatyta, kad Taryba nustato sąlygas, kuriomis Prancūzijos užjūrio departamentams taikomos Sutarties nuostatos, kurios skiriasi nuo 227 straipsnio 2 dalies pirmojoje pastraipoje nurodytų nuostatų, ypač taikant Sutarties 123–127 straipsnių nuostata;kadangi dėl Europos socialinio fondo įsikišimo tikriausiai yra skatinama ekonominė ir socialinė tų departamentų raida,NUSPRENDĖ:1 straipsnisPrancūzijos užjūrio departamentams yra taikomi Europos ekonominės bendrijos steigimo sutarties 123–127 straipsniai ir priemonės, kurių imamasi įgyvendinant tuos straipsnius.2 straipsnisŠis sprendimas skelbiamas Europos Bendrijų oficialiajame leidinyje.Jis įsigalioja 1971 m. lapkričio 8 d. Tarybos reglamento (EEB) Nr. 2396/71 [1], taikančio 1971 m. vasario 1 d. Tarybos sprendimą dėl Europos socialinio fondo reformos, įsigaliojimo dieną.Priimta Briuselyje, 1971 m. lapkričio 8 d.Tarybos varduPirmininkasA. Moro[1] OL L 249, 1971 11 10, p. 54.--------------------------------------------------


title: 2017 m. balandžio 27 d. Europos Parlamento sprendimas (ES) 2017/1671 dėl Europos maisto saugos tarnybos 2015 finansinių metų sąskaitų uždarymo

text:
29.9.2017

               LT

               Europos Sąjungos oficialusis leidinys

               L 252/231

         EUROPOS PARLAMENTO SPRENDIMAS (ES) 2017/1671
   2017 m. balandžio 27 d.
   dėl Europos maisto saugos tarnybos 2015 finansinių metų sąskaitų uždarymo
   EUROPOS PARLAMENTAS,

               —

               atsižvelgdamas į Europos maisto saugos tarnybos 2015 finansinių metų galutines metines ataskaitas,

               —

               atsižvelgdamas į Audito Rūmų ataskaitą dėl Europos maisto saugos tarnybos 2015 finansinių metų metinių ataskaitų kartu su Tarnybos atsakymu (1),

               —

               atsižvelgdamas į Audito Rūmų pagal Sutarties dėl Europos Sąjungos veikimo 287 straipsnį pateiktą 2015 finansinių metų sąskaitų patikimumo ir pagal jas atliktų operacijų teisėtumo ir tvarkingumo patikinimo pareiškimą (2),

               —

               atsižvelgdamas į 2017 m. vasario 21 d. Tarybos rekomendaciją dėl patvirtinimo, kad Tarnyba įvykdė 2015 finansinių metų biudžetą (05873/2017 – C8-0060/2017),

               —

               atsižvelgdamas į Sutarties dėl Europos Sąjungos veikimo 319 straipsnį,

               —

               atsižvelgdamas į 2012 m. spalio 25 d. Europos Parlamento ir Tarybos reglamentą (ES, Euratomas) Nr. 966/2012 dėl Sąjungos bendrajam biudžetui taikomų finansinių taisyklių ir kuriuo panaikinamas Tarybos reglamentas (EB, Euratomas) Nr. 1605/2002 (3), ypač į jo 208 straipsnį,

               —

               atsižvelgdamas į 2002 m. sausio 28 d. Europos Parlamento ir Tarybos reglamentą (EB) Nr. 178/2002, nustatantį maistui skirtų teisės aktų bendruosius principus ir reikalavimus, įsteigiantį Europos maisto saugos tarnybą ir nustatantį su maisto saugos klausimais susijusias procedūras (4), ypač į jo 44 straipsnį,

               —

               atsižvelgdamas į 2013 m. rugsėjo 30 d. Komisijos deleguotąjį reglamentą (ES) Nr. 1271/2013 dėl finansinio pagrindų reglamento, taikomo įstaigoms, nurodytoms Europos Parlamento ir Tarybos reglamento (ES, Euratomas) Nr. 966/2012 208 straipsnyje (5), ypač į jo 108 straipsnį,

               —

               atsižvelgdamas į Darbo tvarkos taisyklių 94 straipsnį ir IV priedą,

               —

               atsižvelgdamas į Biudžeto kontrolės komiteto pranešimą ir į Aplinkos, visuomenės sveikatos ir maisto saugos komiteto nuomonę (A8-0098/2017),

               1.

               pritaria Europos maisto saugos tarnybos 2015 finansinių metų sąskaitų uždarymui;

               2.

               paveda Pirmininkui perduoti šį sprendimą Europos maisto saugos tarnybos vykdomajam direktoriui, Tarybai, Komisijai ir Audito Rūmams ir pasirūpinti, kad jis būtų paskelbtas Europos Sąjungos oficialiajame leidinyje (L serijoje).

            Pirmininkas

         Antonio TAJANI

            Generalinis sekretorius

         Klaus WELLE

      (1)  OL C 449, 2016 12 1, p. 97.

      (2)  Žr. 1 išnašą.

      (3)  OL L 298, 2012 10 26, p. 1.

      (4)  OL L 31, 2002 2 1, p. 1.

      (5)  OL L 328, 2013 12 7, p. 42.


title: 2005/120/EB: 2005 m. sausio 31 d. Tarybos sprendimas, dėl Regionų komiteto Vokietijos pakaitinio nario skyrimo

text:
11.2.2005

               LT

               Europos Sąjungos oficialusis leidinys

               L 39/46

      TARYBOS SPRENDIMAS

   2005 m. sausio 31 d.
   dėl Regionų komiteto Vokietijos pakaitinio nario skyrimo
   (2005/120/EB)
   EUROPOS SĄJUNGOS TARYBA,
   atsižvelgdama į Europos bendrijos steigimo sutartį, ypač į jos 263 straipsnį,
   atsižvelgdama į Vokietijos Vyriausybės pasiūlymą,
   kadangi:

               (1)

               2002 m. sausio 22 d. Taryba priėmė Sprendimą 2002/60/EB dėl Regionų komiteto narių ir pakaitinių narių skyrimo (1).

               (2)

               Dėl Maria Theresia OPLADEN atsistatydinimo, apie kurį Tarybai buvo pranešta 2004 m. lapkričio 29 d., tapo laisva Regionų komiteto pakaitinio nario vieta,

         NUSPRENDĖ:
   Vienintelis straipsnis
   Hans-Josef VOGEL, Bürgermeister der Stadt Arnsberg, skiriamas Regionų komiteto pakaitiniu nariu vietoj Maria Theresia OPLADEN likusiam jos kadencijos laikui iki 2006 m. sausio 25 d.

      Priimta Briuselyje, 2005 m. sausio 31 d.

            Tarybos vardu

            Pirmininkas

         J. ASSELBORN

      (1)  OL L 24, 2002 1 26, p. 38.


title: 2014 m. gruodžio 17 d. Europos Parlamento ir Tarybos sprendimas (ES) 2015/437 dėl Europos Sąjungos solidarumo fondo lėšų mobilizavimo

text:
17.3.2015

               LT

               Europos Sąjungos oficialusis leidinys

               L 72/7

         EUROPOS PARLAMENTO IR TARYBOS SPRENDIMAS (ES) 2015/437
   2014 m. gruodžio 17 d.
   dėl Europos Sąjungos solidarumo fondo lėšų mobilizavimo
   EUROPOS PARLAMENTAS IR EUROPOS SĄJUNGOS TARYBA,
   atsižvelgdami į Sutartį dėl Europos Sąjungos veikimo,
   atsižvelgdami į 2002 m. lapkričio 11 d. Tarybos reglamentą (EB) Nr. 2012/2002, įsteigiantį Europos Sąjungos solidarumo fondą (1), ypač į jo 4 straipsnio 3 dalį,
   atsižvelgdami į 2013 m. gruodžio 2 d. Europos Parlamento, Tarybos ir Komisijos tarpinstitucinį susitarimą dėl biudžetinės drausmės, bendradarbiavimo biudžeto klausimais ir patikimo finansų valdymo (2), ypač jo 11 punktą,
   atsižvelgdami į Europos Komisijos pasiūlymą,
   kadangi:

               (1)

               Europos Sąjunga įsteigė Europos Sąjungos solidarumo fondą (toliau – fondas), parodydama solidarumą su stichinių nelaimių ištiktų regionų gyventojais;

               (2)

               Tarybos reglamento (ES, Euratomas) Nr. 1311/2013 (3) 10 straipsnyje numatyta galimybė mobilizuoti Fondo lėšas, neviršijant viršutinės metinės 500 mln. EUR ribos (2011 m. kainomis);

               (3)

               Reglamente (EB) Nr. 2012/2002 numatytos sąlygos, kuriomis galima mobilizuoti Fondo lėšas;

               (4)

               Serbija pateikė paraišką mobilizuoti Fondo lėšas dėl potvynių;

               (5)

               Kroatija pateikė paraišką mobilizuoti Fondo lėšas dėl potvynių;

               (6)

               Bulgarija pateikė paraišką mobilizuoti Fondo lėšas dėl potvynių,

         PRIĖMĖ ŠĮ SPRENDIMĄ:
   1 straipsnis
   2014 finansinių metų Europos Sąjungos bendrajame biudžete iš Europos Sąjungos solidarumo fondo mobilizuojama 79 726 440 EUR įsipareigojimų asignavimų suma.
   2015 finansinių metų Europos Sąjungos bendrajame biudžete iš Europos Sąjungos solidarumo fondo mobilizuojama 79 726 440 EUR mokėjimų asignavimų suma.
   2 straipsnis
   Šis sprendimas skelbiamas Europos Sąjungos oficialiajame leidinyje.

      Priimta Strasbūre 2014 m. gruodžio 17 d.

            Europos Parlamento vardu

            Pirmininkas

         M. SCHULZ

            Tarybos vardu

            Pirmininkas

         B. DELLA VEDOVA

      (1)  OL L 311, 2002 11 14, p. 3.

      (2)  OL C 373, 2013 12 20, p. 1.

      (3)  2013 m. gruodžio 2 d. Tarybos reglamentas (ES, Euratomas) Nr. 1311/2013, kuriuo nustatoma 2014–2020 m. daugiametė finansinė programa (OL L 347, 2013 12 20, p. 884).